text:
Kabaaru oo yani ko jamma talaata 22 jofi alarbo 24 lewru ut 2017, so sankaare Aliw Arɗo Saajo Soh ɓiy Arɗo Saajo e Malaaɗo Bah (mo Kaaƴon Jasara e nder doŋre Cile Buubakara, falnde Podoor e nder diiwaan Sen Lui Senegaal e nder reedu Fuuta Tooro). O sankii ko to leydi Farayse to o yahnoo safroyaade. Cellal makko ustinooma e nder ɗiiɗoo duuɓi nde wonnoo mawngu e tampere puɗɗinooma heɓindaade mo, haa ɗuum addini mbo ɓooraade ngardiigu sosiyetee makko, hono CSE , e lewru saawiyee 2016, o totti ngu ɓiyiiko afo, hono Umar Aliw Soh.
Holi gonnooɗo Aliw Arɗo Saajo Soh?
Aliw jibinaa ko e nder Falnde Irkiis e nder Diiwaan Tararsaa (leydi Moritani) e hitaande 1932. Ko e fulɓe woɗaaɓe o jeyaa e nder suudu jasarnaaɓe. Nde yahi haa o ndañi duuɓi janngirɗi, mawniiko gorko mo o jiidi baaba ina wiyee Umar Saajo Soh nawi mbo, nde wonnoo oon ko e tuubakooɓe gollondiratnoo hakkunde Senegaal e Maali, mawniraaɗo o wonndi e makko hakkunde Ndar e leydi Maali ngam jannginde mo lekkon. Nde yahi haa ɓooyi, o yahi to leydi Farayse ngam jokkoyde jaŋde, o janngii haa o woni aasiñoor mawɗo to bannge mahanteeje mawɗe (kuɓeeje haa e laabi godoroŋaaji.)
Golle makko. Aliw adii gollondirde ko e sosiyetee petorol Seel, e hitaande 1970 wondude e won e yimɓe, ɓe cosi sosiyeetee ina wiyee Compagnie Sénégalaise d’Entreprise (CSE), nde yahi haa e hitaande 1976, o ɓurtii doole e nder sosiyeetee oo, ko ndeen o inniti ɗum, waɗti wiyeede “Compagnie Sahelienne d’Entreprise” (CSE).
Mbiyen tan wonde, o gollii golle tiiɗɗe e nder sosiyetee oo, gila e nder Senegaal haa e leyɗeele goɗɗe, ko wayi no Mali, Burkinaa fasoo, Gine, Liberiyaa, Serelawon, Niseer, Gambi haa to Kameruun. E nder ɗeeɗoo leyɗeele o feewnii heen laabi (godoroŋaaji) keewɗi haa e mahanteeje goɗɗe, tee sosiyetee oo foomnondirii e sosiyeteeji leyɗeele mawɗe mbayɗe no Siin e Farayse kono o dañii heen wune mawɗo no feewi !
O mahii e nder Ndakaaru mahanteeje paayodinɗe hono nokku jaagorgal cellal, Fondasiyoŋ Islamik, Otel Radinson Blu, ombo jeyaa kadi e mahooɓe boowal laaɗe diwooje mawngal Senegaal (baawal laaɗe diwooje inniraangall Belees Jaañ) to Njas ekn…, tee sosiyetee oo hannde ko mawɗo no feewi sabu nder makko ina waɗi cate joyi mawɗe, e nder leydi Senegaal. O mahii ko ina abboo e teemedere jumaa. Ko kanko kadi mahi pom gooto mawɗo e nder Ndakaaru biyeteeɗo pom Emerjaans, mo Makki Sal hooreejo leydi Senegaal innitiri Pom Aliw Arɗo Saajo Soh !
Ina wiyee wonde sosiyetee makko oo, hono CSE woni sosiyatee mahanteeje mawɗe gadano e nder Afrik, mo nganndu-ɗaa ko afriknaajo teemedere e nder teemedere (100%). Mbiyen wonde Aliw wonaa tan to bannge mahanteeje o yahri, kono hay to bannge kaalis o golliimaa heen golle tiiɗɗe, sabu e hitaande 1980 o jeyaama e Banke mo leydi Tinisii renndunoo e Senegaal ina wiyee Senegalo-Tunisienne tawi junngo makko heen ko capanɗe jeegom e nder teemedere fof (66% ) hade mum yeeytude geɗal mum Banke Maruknaajo ina wiyee Al Tijjaari wafaa Bank !
Neɗɗaagal mum. Ina teskaa e Aliw famɗude haala, wonde juulɗo kulɗo Alla, cakkatooɗo no feewi, sabu kala lewru haaraan o yaltinat askal o rokka miskineeɓe, ko o jurum deero no feewi. Won yimɓe heewɓe ɓe o walli e safaruuji haa Alla rokki ɗumen jam. Won ɓe o hajjinoyi, won ɓe o mahani. Ina teskaa e hitaande caɗeele garnooɗe hakkunde Moritani e Senegaal nganndiraaɗe ewenemaa 89, tuma nde Irkiisnaaɓe taccinaa ngaddaa Njaayeen, ko mawniiko mo o jiidi yumma ina wiyee Arɗo Muusaa Jeeri Soh waɗi otooji addoyi ɓe, nawi ɓe to wuro mum Kaaƴon wonngo e doŋre Cile Buubakara e nder Falnde Podoor, o habri Aliw kabaaru oo, ko adii nde weetata tawi ko otooji mawɗi dimndaaɗi kala ko neɗɗo ina sokla ngarii ngam faabaade ɓe wonnooɓe e caɗeele, ko adii nde Kurwaa Ruus e HCR ina ngara. Gila ndeen haa e oo ñalawmo, kala lewru haaraan o rokkat ɓe asakal, tee kala lewru koorka o tuusat ɓe ko ɓe koordi, tee omo heewi kadi rokkude ɓe jawɗi taaske.
Ɓesngu makko. Aliw to batte ɓesngu mum, ombo jogii sukaaɓe jeegom worɓe e suka debbo gooto mo jiydaani e banndiraaɓe worɓe ɓe yumma ko kanko woni afo Aliw.
Birnugol mum. Ko ñalnde alet 27 lewru ut 2017 o wirnaa to baamuule juulɓe to Yoof e nder Ndakaaru, e tawtereede hooreejo leydi Senegaal hono Makki Sal, wondude e hooreejo leydi Mali hono Ibrahiima Bubakara Keytaa, e hoohooɓe woɗɓe laamu Senegaal, wondude e yimɓe tedduɓe heewɓe gila e gollodiiɓe makko haa e koreeji makko e woɗɓe ɓe limotaaka. Hoohooɓe arnooɓe tawtoreede ɓe kaalii haalullaaji moƴƴi paytuɗi e makko sabu golle paayodinɗe ɗe o golli e dow nuunɗal e teeyre! E nder ɗuum, hooreejo leydi Senegaal hono Makki Sal inniri mbo Pom Emerjaans mo sosiyetee CSE mahnoo oo.
Muusaa Jibi Taal


c: text/html

text:
Unugal Ngal / Unuɗe Ɗe
Unugal ko
Innde renndinnde
Unugal ina waawi ɓaggeede e fannu
Kuwtorɗe
.
Teelal Unugal ko Unugal, keewal mum ko Unuɗe.
Firo
Leggal ngal ceɓe mum ɗiɗi fof ɓuttiɗi murliɗi, unugal fiyetee e nder wowru waɗndu gawri mbele sottude walla unde haa ɗigga.
Ɓeydou firo woɗngo
Unugal e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Unugal e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Unugal
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Unugal
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Unugal

robotstxt: allowed

filter: keep


text:
Romaniya
Romaniya (ro. România) ko leydi e Yuroopu. Rome (Italiya e iinirde: Roma (ro:ma) wolwirore henɗu conlinsten) un gelle mauɗe ɗe Italiya. Ha eno jonii un mauɗe gelle geɓol Lazio ɗen shaka gelle mauɗe ɗen ɗe Rome ɗenbo e gonɗun kautuɗun ɗunfere ɗin inɗe comuni ɗi Roma capitale. Hauti e joɗiɓe 2,86,009 eɗer 1,285km2 (496.159mi). Rome hanje ke ɓurɗe yimɓe e leydi ɗin ɗen gelle ɗer ɗe tati ɓurɗe ɗuɗirka yimɓe eɗer joɗarde hautirɗe Turai ɗe ɗuɗirka yimɓe hakkuɗe keri gelle. Gelle mauɗe ɗe Rome ɗe ɗuɗgo jodiɓe 4,355,725 kanje goni gelle ɓurde ɗuɗirka yimɓe e Italiya. Geɓol mangol maji hanje ki tataure e ɗuɗirka yimɓe eɗer Italiya. Roma eɗi shaka shaka tahima laddude Italiya eɗer Lazio (Latium) hade e fuuna Tiber.


text:
Maayde Toma Sankara, Blees Kompawore no tawaa e tuumaaɓe ñaaweteeɓe ɓen
Saakitaama ñannde :
Hannde e alkamisa, ñannde 15 lewru 4ɓuru 2021 ka yewtere men On Tottaama Konngol, on holli miijooji mon ko yowitii e alhaali ñaawoore Blees Konpawore laamɗo kiɗɗo Burkina Faso tuumaaɗo warugol Toma Sankara e hitaande 1987. Jooni Blees Konpawore no ñiiɓi Koɗɗiwaar. O winii ɓii-leydiijo nden leydi ndi o fattii, gila o follii ka laamu.Tawu so Koddiwaar jonnitay mo suudu ñawirndu Burkina Faso, ngam o waawa ñaaweede ?


text:
Ko ina ɓura 200 bannda, banndaaji jeewte Fedde Ɓamtaare Pulaar yuɓɓintunoo to rajo Muritani tuggude hitaande 1978 haa feebariyee 1990, ina njogori bonirde en so tawii eggaaka, mooftaa e sifaa goɗɗo : oon sifaa woni naatneede e ordinateeruuji.
Ko noon kadi, ko ina ɓura 150 deftere, defte gannde binndaaɗe e Pulaar, binndiraaɗe junngo, ina jogori mooƴirde en, so tawii mbinnditaaka, naatnaa e masiŋaaji.
Ɗum ina ɗaɓɓi kaɓirɗe e ngalu e jot fof. Ko ɗum addani en werlaade ngoo wulaango mbele kala kattanɗo ina wooda ko waɗi heen. Ngam siftinde, yeewtere Fedde Ɓamtaare Pulaar o rajo Muritani jeyaa ko e jeewte ɓurnooɗe waawde heɗeede e jeewte baɗetenooɗe e Rajo Muritani. Alaa fannu mo ɗo ngoppi.
Kala jiɗɗo wallitde, ina waawi jokkondirde e fooyre_bamtaare@yahoo.fr walla fbamtaare_pulaar@yahoo.fr walla waɗa ɗum e konte banke Fooyre Ɓamtaare
Ballal ngal ina waawi wonde kaɓirɗe, ko wayi no « nagraa » (mañetooji nawooji banndaaji ɗi) walla ordinateeruuji, maa « eskaneeruuji (eskaneer), maa kaalis, ekn … Seeɗa alaa, ko barke woodi.


text:
Ɗerewol Yahuuda
Haala Puɗɗirka
Binnuɗo ɗerewol ŋol ɗo innii hoore mum Yahuuda, maccuɗo Yeesu Almasiihu, miiraawo Yaakuuba. Yahuuda e Yaakuuba fu laati nun miiraaɓe Yeesu, amma ɓe kollitay haala lenyaaku maɓɓe e makko. Ko ɓe kolliti nun, ɓee laatii maccuɓe Yeesu. Haala tawaaka, e miilooji tawaaɗi der Yahuuda e nandi puy e ko tawaa der 2 Piyer 2.
Ko ɗerewol Yahuuda tiitii woni, seedingo goonɗinɓe Yeesu, ɓe kakkilana lelooɓe haala moƴƴere Alla, go ɓee jedda no Yeesu e laatii Almasiihu. O hollii ɓe o winnanta, kiita tawuka himɓe waɗuɓe iri majjum, hande jon Sodoma, e Gomora, e haala Koora. Misaaluuji ɗii, goɗɗi mum tawaaka der Dewtere, amma der dewte Yahuduuɓe goɗɗe.
No o batani haala kiita jawtuka e garoowa, den o tiiɗini ɓe o wi'i: «Yiɗaaɓe, ciwtoree haalaaji ɗi lilaaɓe Joomiraawo meeɗen Yeesu Almasiihu batunoo on». Den o heennyitiri ɗerewol makko e du'aare teddinoore Alla.
Tokkontirki haalaaji
1. Cannooje, 1-2
2. Halkere ekkitinooɓe fewrekuuɓe, 3-16
3. Tinnaare der goonɗinki, 17-23
4. Maantugo Alla, 24-25
1
Sannoore
1 Ɗerewol ŋol ƴiwi e am min Yahuuda, maccuɗo Yeesu Almasiihu, miiraawo Yaakuuba. Mi sannii on, onon ɓe Alla Baaba meeɗen yiɗi, go noddi on, onon reenaaɓe gam Yeesu Almasiihu. 2 Alla ɗuuɗinana on enɗam e jam, e yidde!
Janŋinooɓe fewooɓe hiitete
3 Banniraaɓe am yiɗaaɓe, mi yiɗiino puy winnango on dow haala kisidam kawtuɗam en en fu. Jooni mi tawii doole nun mi winnana on gam tiiɗingo on dow hawre goonɗinki ki Alla hokki himɓe mum de woore, go ki heƴi faa baadey. 4 Gam himɓe halluɓe naati caka mooɗon e ƴoyre. Ɓee darta lelugo haala moƴƴere Alla men, gam ɓe nyaama goonki maɓɓe no ɓe pakkiri fu. Ɓee jedda Yeesu Almasiihu laatiiɗo hooreejo meeɗen gooto, e Joomiraawo meeɗen. Dewte ceniiɗe bataniino halkere maɓɓe.
5 Jooni, mii yiɗi siwtorgo on ko annuɗon, ko wooɗi. Wakkati Joomiraawo wurtini himɓe Isira'iila diga Misira, ɓaawo mum o halkii ɗuuɓɓe maɓɓe gam ɓe goonɗinay. 6 Ciwtoree bo malaykaaɓe, saliiɓe ko darii to Alla resani ɗum, ɓe acci darande maɓɓe. Gam majjum Alla maɓɓi ɓe der kasu tabitiiŋu, e der niwre, faa nyalaane darŋal, ko ɓe kiitee. 7 Kade bo, ciwtoree himɓe Sodoma e Gomora, e himɓe genniije takkiiɗe ton fu. Kamɓe bo, ɓe gaɗiino hande non, ɓe gaɗii jeenu e ko luudii fu. Ɓe kalkiraama e yiite tabitiiŋe, gam ɗum laatanoo himɓe fu misaalu.
8
Hande non, naatuɓe caka mooɗon ɓen miilirta miilooji jaaranɗi ɓe soɓingo ɓalli maɓɓe. Ɓee jawoo baawɗe Joomiraawo, ɓee bata kalluka dow tedduɓe wonuɓe dow kammu. 9
Baa Mika'iilu, hooreejo malaykaaɓe batay kalluka dow Seyɗan wakkati ɓe jeddontirtano dow ɓannu Muusa. Ka o bati tan woni, o wi'i: «Joomiraawo hiitee.» 10
Amma himɓe ɓee e bata kalluka dow ko ɓe annaa. Ko ɓe anni dow ko finaa tawa bo, ɓee laatii hande bisaaji ɗi galaa faamu, kanjum majjinta ɓe. 11
Bone laatanii ɓe! Gam ɓe tokkii laawol Kayiinu. Ɓe gattii ko'e maɓɓe der majjere, hande ne Balaama✡
, gam ɓe keɓa jawdi. Ɓe turtii hande no gorko bi'eteeɗo Koora turtiri, go ɓe kalki. 12
Kamɓe woni e soɓina nyaamdu kawtal mooɗon. Ɓe galaa senteene, ɓee nyaama hande bisaaji. Ko'e maɓɓe tan ɓe paalaa. Ɓee nandi hande duule ɗe hennu ɓottata, ɗe galaa diyam. Ɓee nandi hande leɗɗe ceeɗu, ɗe galaa ɓikkol, e hande leɗɗe ɗoofaaɗe, yoori. 13
Ɓee cankita gaɗu maɓɓe kalluŋu, hande no galmaaji diyam maayo wurtinirta guufo. Ɓee nandi hande koode boosotooɗe, niwre ɓurune niɓɓugo fu Alla resani ɓe faa abada.
14 Anuhu taaniraawo Aadamu jeeɗiɗaɓo, bataniino habaru maɓɓe diga ko ɓooyi, wi'i: «Daaree, Joomiraawo e warida e malaykaaɓe mum seniiɓe uju ujuneeje. 15 Oo wara gam o hiito himɓe fu, o halka halluɓe fu, waɗooɓe ko halli. O hiitoto ɓe, gam haalaaji kalluɗi ɗi ɓe bati dow makko fu.» 16 Himɓe ɓen laati nun dumbitintooɓe, ɓee bullikinoo wakkati fu, suunooji maɓɓe nun ɓe tokki. Ɓee mawnito dow majjum, ɓee mana woɓɓe gam ɓe keɓa ko ɓe jiɗi.
Yowugo yonki mum dow goonɗinki
17 Amma onon yiɗaaɓe am, ciwtoree haalaaji ɗi lilaaɓe Joomiraawo meeɗen Yeesu Almasiihu batunoo on diga law. 18 Ɓe batiino on, ɓe bi'i: «Der jaamanuuji cakitiiɗi, himɓe jaancooɓe, tokkuɓe jiɗaaɗi yonki mum kalluɗi waraan.» 19 Kamɓe nun ɗon, ɓee ceenna himɓe, miilooji duuniyaaru ɓe goodi, ɓe goodaa Ruuhu Alla. 20 Amma onon yiɗaaɓe, cemmiɗinee ko'e mon dow goonɗinki mon ceniiki sanne, du'ee e baawɗe Ruuhu Ceniiɗo. 21 Gonee der yidde Alla, keɗee enɗam Joomiraawo meeɗen Yeesu Almasiihu jaaranɗam on to yonki tabitiiki.
22 Jurmee himɓe waɗooɓe seko der goonɗinki mum. 23 Paabee woɓɓe, gam to naatu der yiite. Jurmee woɓɓe bo, amma kakkilee, to ɓe raaɓoo on jikku maɓɓe. Banyee faa e toggooje ɗe ɓalli maɓɓe soɓini.
Yettoore
24 Alla waawan reenugo on e perge, faa o darna on yeeso tedduŋal makko e seyo, on galaa gacce. 25 Kanko woni Alla gooto, kisinoowo en diga e Yeesu Almasiihu, Joomiraawo meeɗen. Tedduŋal, e manŋu, e baawɗe, e laamaare, laatanii mo, diga huune fu tagaaka, non bo faa e jooni, e faa abada abadin. Aami!


text:
Geɗe kaawniiɗe ina ngaanni yimɓe hannde e leydi hee. Kulol ina ɓeydoo ñalnde kala : Waagaama too, hoccaama gaa, waraama too, yimɓe kultii hay yaltude, walla hiirde ladde. Ɗumɗoo noon ko gila e Nuwaasoot haa e nder gure goɗɗe leydi ndii.
Hecci hanki tan, ko kasoo takkiiɗo ardorde sanndarmori, sumi. Oon ñalawma gooto pellondiral waɗi nder ardorde kisal (siiretee), poliseeji tati maayi heen. Wonande cumu nguu, won wiyɓe ko kuuraa woni sabaabu mum, woɗɓe mbiyi ko gooto e sokaaɓe toon ɓee, buurnii nokku oo. Hay dara laamu haalaani, kono ine wiyee won gaañiiɓe heen. Ko laaɓi tan, ñalnde heen ammbilaas ñalli ko wullude; en nganndaa so tawii ko gaañiiɓe ittaaɓe kasoo too, walla ko gañiiɓe ittaaɓe to ardorde kisal too, nawetenoo opitaal.
Haa hannde e nder Nuwaasoot, ko ɓooyaani koo, sanndarmeeɓe nanngii yimɓe yannooɓe e arnooɓe yiylaade ɓuuɓol saraaji laawol Asiis. Nokku ganndiraaɗo heewde taƴooɓe warooɓe, walla yanooɓe e rewɓe.
Ɗumɗoo fof tawti caɗeele hoɗɓe e leeɗe saraaji wuro ngoo, sabu penaale e ɓorƴitgol yimɓe laamu nguu leyɗe miskineeɓe. Ɗum jiidaa e kuppiraaji kuuraa e ndiyam e caɗeele safaara e ɓeydagol ɓurtungol coodguuli nguura, sabu welmaa-njeyaa julaaɓe, e jeebagol laamu nguu fiyakuuji yimɓe kam e ngardiigu leydi ngu moƴƴaani.
Too, to Suwoyraat, ko teemedde neɗɗo mberlaa boowal, koɗorɗe mum en keliraa ‘katarpilaaji’, gerenaaduuji ullaa e mum en, camtaa matarakuuji. Hono ko waɗnoo to Felluuja e Tujuniin e Buhdiida, ɗoo e Nuwaasoot, ɗo leykal miskineeɓe teettanoo, woɗɓe ndokkaa. Egginaaɓe e nokkuuji mum en to Suwoyraat ɓee, ina njoginoo kaayitaaji mum en haa timmi, tawi ko laamu nguu e hoore mum (guwerneer nokku oo) siifi ɗum en, kaadam mum suwaa hay yoorde.
To Nebeykaat Lehuwaas e Termes, gure ɗe Asiis sosnoo, hunii waɗtude ɗum en tiimtorgal, ñalnde kala yimɓe mum ko seppuɓe ngam ɗaɓɓude geɗe ɓurɓe hatojineede, so ndiyam e nguura… Miliyaaruuji ɗi o yollunoo ɗoo, nana njaha ina ngoya, tee podooje keewɗe baɗanooɗe ɗoon ɗee fof, laatiima henndu yahooru nduya. Ɗum ina jeyaa e ko nanngunoo ɗoon ceerno Quraana gooto meseer haa wartii…
Nder Komin Ajuweer, to Adraar, ñawu kaawniingu ina hoɗii El Medaanaaɓe, sibu ngu heɓtiima ko ina wona 115 neɗɗo, tee ñalawma kala ñawɓe ko ko ɓeydotoo. Meer nokku oo wullii yo faabe, sibu ina huli yo a taw wonaa “paawngal Caaɗngol Rift”, ñawu ngu laamu nguu wiynoo wontaa heɓto hay gooto, caggal nde ngu yooɓii pittaali yimɓe tato, rarwane.
To ceɓtam fuɗnaange leydi ndii, to Fasala, ina wiyee wonde taƴooɓe mbarii toon neɗɗo, ngañii ɗiɗo woɗɓe, gorko e debbo. Wonaani lewru, ko ɗoon kaawmiraaɗo warnoo baaɗum sabu findinii ɗum, ko ɗoon kadi, e balɗe jawtuɗe ɗee, mooliiɓe tuwaareg en ceppunoo ngam wiyde hoto laamɗo Mali yillo Muritani.
Laamu Nuwaasoot haaɗaani ɗoon tan. Ngu yonaaka ko ngu waɗti yimɓe leydi maggu, e luulndiiɓe maggu, tumarankooɓe e nder leydi mum en, ngu waɗti ɗum en waasɓe ɓaleeɓe kurum. Ngu fellitii taccinde fitina maggu feewde e leyɗe keediiɗe ɗe njogodino-ɗen jotondire moƴƴe sanne, sibu jooni ngu ummaanii ko yaltinde yimɓe mum en leydi ndii. E nder ɗuum, ko ina 200 Senegaalnaajo taccinaama laawol gootol, sabu mum en yooɓtoreede waasde jogaade “kartal koɗaagu”. Ngaal kartal ngal laamu rokkirta e sifaa nguyka. Sibu ɗo adan ɗoo ngu wiyi ko ngal yoɓetaake, hade maggu yahtirde caggal nde ngu anndunoo yoga e tumarankooɓe ɓee mbinnditiima e karne binnditgol ngol ɗee.
Waɗde Muritaninaaɓe wonde caggal leydi ina paayi hannde, sibu ɓe ngalaano caɗeele e nder leyɗe Afrik ɗo ɓe ngonnoo ɗoo. Ɗeen leyɗe noon ngoondii ko joftotooɗe… Ɗee bone so kajaaka gila e law, hay gooto anndaa ko njibinta kadi. 1989 yejjitaaka tawo.
Seek Haydara (L’Authentique) / Fulo : BAB


text:
Fiyande waɗi to funnange Burkina Faso.
Saakitaama ñannde :
Jogiɓe kaɓorɗe ɓe ngandaaka mbaaɗi fiyande hanki altine to Hantoukoura falɗe Foutouri. Ko ɓuri sappo e siwil en mbaraama hen yimɓe hewɓe ngaañiima. Janŋtoore Amadou Barro BA
Fiyande nde waɗi ko to nokku ɗo fina tawa waɗateno e wuru Hantukura falɗe Futuri e nder diwaan Komonjari, funnange Burkina Faso.
Ɓe mbari yimɓe hewɓe. E nder waraaɓe hen ɗiɗo ko e fedde daraniɓe ndenka no wi'e Volontaire pour la Défence de la Patrie njeya
Woddi ni wiiɓe ko maayi heen ko ɓuri ko haala ko.


text:
Haqki ko law, lelii mi no kurkayel
Buklet baklet e mbalndi am no cukayel
Law tawi mi sastaama e zoyngol
Miin fof mi mozaama e ngol jam yamol
Hiimo hiimo ari e am no pinndinteezo e koyzol
Kaftii mi, toknyii mi,zuum fof dey ko e zoyngol
Cooynii mi dental mawngal no wonve e suudu Kaaba baqngagol
Niwnii-mi, kamve fof ko ve fulve to kadduki e nyaragol
Vooytaani njiy-mi yimve vee fof memi leydi e varfinaagol
Haa heddii gorko gooto dar daro e mavve tiimgol
O juuwi yimve vee, omo wiinyoo, no gonzo e jiilagol
Haa o naqngi gooto e mavve mo woni e poozgol
Oon e lemayru rewi e makko, haalaani hay koqngol
Ma o yettii nde kevtin mi Feetere Jeyngol
Goram omo naqngi e Mammadu Abdul Sek gorko mo Poolel
Dullinaazo e ngoo juqngo, fipaaki, voccitaaki ellee colel
O suuti juqngo makko o wiyi mo Feetere Minyam
Gorle ngartii e maaza gizam
Mi yamiraama mi fiiliima Farba lenyol am
Duq duqaaji taane maa ndillu haa too to Aanyam
Sabu Ko a Jahdoowo e Katante Lenyol am
Ibiraahiima Umar Kan gorko mo yeroyaave Aanyam
On taxtat maayo Njehon Jowol hay so ko e njuuwam
Xaaqon Sammba Cooyel Bah Baamum Tokaram
Tafon konu havotoongu humambinnaagu e lenyolam
Ruttu e haqki ngol lenyol a nanii Feetere jeyngol !
Wiztu, wiinyo ko men gila daane "NIIL" haa diiwaan Gorgol
Oto ngawlaagu maay, so roqkii zuum ko men ko wontata ko daarol
Yoo Diine yahdu e ko men no paamir-zaa nii Katante Lenyol
Mbujozee yimve vee haa kevon fellitve no o Sammba Cooyel Barogal jowol
Zoon tan ngirnyitii mi no garaazo Nyoxxitel
Lemii mi, mi yiyaani hay nezzel
Kettindii mi mi ejaani hay viicaango comel
Paam mi ngonnoo mi tigi ko e koyzol
Mbeltii mi en cuvanaa ma zowoove e ngol bolol
Mammadu Abdul, Sammba Cooyel e Katante Lenyol
Ko on tammbii ve njikkeeji e yaakaare ngol lenyol
Yoo Joomiraazo rukku on nguurndam e balze juuzngol
O moxxina battannde mon e kuuvgol
Aamiin, aamiin yaa ko Murtuzo Tampi e ngol lenyol.
Winndaa ko Miiro
Nyalnde 25/12/ 09 saanga 04h 06 subaka
Dembel Sall
laam_toorosall@hotmail.com


text:
Ñalnde talaata 24 jolal (nowammbar) 2020, ko ñalawma niɓɓo wonande Fedde Ɓamtaare Pulaar he Muritani, sibu ko ñalawma sankaare jaalal mawngal fedde ndee, hono Abdullaay Muusaa Sal. Kono kadi, maayde Abdullaay Muusaa Sal ko baasal wonande Muritani kala, wonande ngenndiyankooɓe kala. Waɗi en wiyde noon, Abdullaay idorii ko daranaade jooltugol hakkeeji gollotooɓe (sendikaa) kam e darnde politik ɓamtaare sibu o jeyanooma he PMT (Heerto golle ngo Muritani) e PKM (Heerto Kaadihiin ngo Muritani) e MND (Dillere ngenndiiredemokaraasi ). O jeytoraama he denndaangal kareeli ngam compugol Demokaraasi he nder leydi men, ɗuum ine jeyaa he ko addani mo daranaade ɓamtaare pine e ɗemɗe leƴƴi leydi men kala, haa arti noon e ɗemngal Pulaar. O sankii ko omo woni kalfinaaɗo dallinannde he nder Yiilirde ngenndiire Fedde Ɓamtaare Pulaar he Muritani.
Abdullaay Muusaa Sal jibinaa ko e hitaande 1941 to Kayhayɗi. O naati Fedde Ɓamtaare Pulaar (FƁPM) ko e hitaande 1977. O jeyaama, hakkunde 1988 e 1998 e Goomu rewindo Departemaa heblo-juɓɓingol-ɓeto Duɗal Ɗemɗe Ngenndiije (DƊNG). Hakkunde 1984 e 1988 o golliima to Kalifu dowla kaɓotoongu humambinnaagu e jaŋde ganni (SEAEO), o woni toon mawɗo sarwiis tuugnorɗe jaŋde mawɓe e gardiiɗo taƴre tuugnorɗe e kuutorɗe janngingol. O tawtoraama pottital paatungal e jaŋde mawɓe to Ndakaaru (1992), kam e gollordu gootiɗingol yuɓɓooji binndol Pulaar/Fulfulde e Songay-Sermaa to Bamako. O tawtoraama gollordu ngenndiiru faatundu e miijo e tonngol wonande humpitooji feewde e dallinannde (2012), kam e ñalɗi ngenndiiji ngonka Nehdi e Heblo (2013). Ko o tergal yiilirde ngenndiire FƁPM gila 1985, tee ko kanko heedi e janngingol Karallaagal jaŋde to duɗe keblorɗe fedde ndee gila ndeen haa nde o ruttii he joom makko ndee.
Ko goonga won woɗɓe ndewi he laawol o rewi ngol, kono Abdullaay ine anndiraa ɓure keewɗe goɗɗe, so wonde neɗɗo jom fiɓnde, neɗɗo nuunɗuɗo, neɗɗo pellitɗo, neɗɗo jamyamo, jankiniiɗo, mo ñaayataa caggal… Abdullaay Sal ko ngenndiyanke deƴƴa-golloo.
Fedde Ɓamtaare Pulaar he Muritani ine duwanoo ɓesngu makko, ine duwanoo Muritaninaaɓe no ndiidorinoo. Yo Alla yurmo mo yaafoo mo, yo Alla haarnu mo Aljanna. Aamiin.
Fooyre Ɓamtaare
Seedantaagal Kajjata Maalik Jallo he hello mum facebook, yonii seedanfaagu, o winndii toon :
“Abdullaay Muusa Sal, lollirđo Ablaay Sal tergal Yiilirde Ngenndi Fedde Bamtaare Pulaar Fɓpm ruttiima e joom mum subaka hannde. Ndaw baasal, ndaw sunaare !
E kala ko fayti e ɓamtaare ɗemɗe ngenndiije, teeņti e pulaar, Ablaay Sal ko jom golle, jom darnde, jom fiɓnde mo alaa dille ! Ablaay Sal wonii hooreejo peņgal Sammba Baydi to Sebkha, o wonii tergal Yiilirde Ngenndi gardiiɗo tummbudu “Fooyre Bamtaare “, kalfinaaɗo jaņde, kalfinaaɗo dallinannde (plaidoyer) jaņde ɗemɗe ngenndiije. Ko maayde tan seerndi Ablaay e golle FBPM !
Ablaay Sal kadi ko dawriyanke teskanooɗo e dillere ngenndiire MND, tergal UFD haa wonti UFD/ERE NOUVELLE. O jeyaa e lannda AC, e APP. E ko wattindii koo, o deestinooma dawrugol.
Ko nganndu-mi Ablaay Sal e hitaande 1980 fayde hannde, mi nanaani e mum konngol jooɗtoriɗngol, kanko, nanondirde e maaɗa e waasde nanondirde e maa fof.”


text:
Jaaynde ina wiyee Guinée360 yaltinii winndannde tiitoriinde « 10 ardiiɓe e fulo Facebook » Jaaynde Muritani wiyeteende CRIDEM ƴettiti ɗum e tiitoonde « E nder ɓeen 10, heen 4 ko Muritaninaaɓe ! ». Waɗde ko fartaŋŋe wonande Fooyre Ɓamtaare kam ne ƴettitde heen huunde ngam hollitde on holi ɓeen 10 e hol to golle ɗee njahrata e oo sahaa jooni. Ɓeen 10, ko ɓeeɗoo :
- Saajo Bah jeyaa ko Siyeraa Leyon. O janngi ko e duɗe Libaan e Hollande. Ko o neɗɗo daraniiɗo Pulaar ko ina ɓura duuɓi sappo.
- Ibraahiima Malal Saar ko Muritaninaajo puɗɗuɗo eɓɓaande firo ndee. Ko o ɓooyɗo no feewi e golle pulaar, o alaa ñaamdu, o alaa yardu, so wonaa Pulaar. Omo limtanee tafngo alkule Pulaar kuutortenooɗo ndeen, ko adii nde o tafata tappirde, e jeyeede e firɓe Mozilla-firefox, eko wonaa ɗuum tan. Kanko yiilata lowre internet pulaagu.com, wootere e lowe pulaar idiiɗe…
- Bookara Aamadu Bah ko muritaninaajo kam ne, kalfinaaɗo kumpital FƁPM. Omo jeyaa e e firɓe kelmeendi ndaɗɗudi Mozilla to mozilla.locamotion.org. Kanko woni hooreejo caaktugol Fooyre Ɓamtaare, yiilata lowre pulaar.org, jogii duɗal karallaagal kesal FƁPM. O tafanii Fedde ndee tappirde pulaar…
- Nayaɓo oo ko ɗaɓɓuɗo yo geɗe mum cuuɗe.
- Al Hajji Buubakara Bah oo ko jaaynoowo ginenaajo gollotooɗo e geese (web) ɗo o jogii lowel (Blog) omo yaltina heen binndanɗe fulɓe (jime diine Lislaam) Fuuta Jalon.
- Rafiu Bah kañum ne ko ginenaajo, sanɗa to Ahmadiya Muslim to Siyeraa Leone.
- Bookara Kan ko senegaalnaajo. O ɓooyii e daranaade Pulaar gila ko o cukalel. E nder ɗuum o woniino hooreejo Feede elewaaji fulɓe Liisee Limaamulaay to Ndakaaru (1994), hooreejo Fedde KAWRAL sanɗaaji haalpulaar en to duɗal jaaɓi-haaɗtirde “Gaston Berger” to Ndar (1996). Ko o yimiyanke, piroowo kadi…
- Mammadu Mbaay kadi ko muritaninaajo koɗɗo to Libreville (Gabon).
- Tafsiir Balde ko sanɗa ginenaajo gonɗo to Maruk. Ko o daraniiɗo no feewi ɓamtaare ɗemngal Pulaar rewrude e karallaagal kesal, seede mum ko lowre internet pulaar wiyeteende misiide.net
- Hammadi Jah ganndiraaɗo Takiyullaah Jah, ko muritaninaajo karallo toowɗo ko faati e mbaylaandi. Yiɗde makko e Pulaar ine seedtini. Hammadi ina limtanee binndanɗe keewɗe ganndal (ganndal weeyo e karallaagal) tawi ko e pulaar ɗe o saaktata e bolog mo o yiilata to skyrock.com.
Wonande ko ɓe ngollii haa oo sahaa e firo hee, ƴettiten no Facebook e hoore mum hollitiri ɗum e lowre mum ñalnde 24/12/2016, waktu 22ɓo e hojomaaji 28. Waɗi en teeŋtinde ñalngu nguu, ko geɗe ɗee ko baylotooɗe fawaade e coftal firooɓe ɓee….
Ciftinen tan en mbiyiino ko Pulaar woni ɗemngal 101-ɓiiwal Facebook, ɗemngal Afrik 6-ɓal naatde Facebook.
Bookara Aamadu Bah


text:
Jaɓɓorgo Pese Diine
Pesol: Diine
Fonndu ine metti fotndaade he baɗal
Fonndu ine metti fotndaade Fonndu e naanaango walla naangaango hurmbitii ñalnde mawnde (aljumaa) 28 siilo (saawiyee) 2022 jumaa mum ɗiɗaɓo. Almaami raatib...
Daartol Annabi Nuuhu (2) : Hol no foti yimɓe goongɗinɓe Nuuhu ?
Ko ine tolnoo e capanɗe njeeɗiɗo neɗɗo, rewɓe e worɓe, ngoongɗinii mo, ɓe njahdii e makko ngam o wattindi ko yaltude nokku...
Nguurndam Siisee ɓiy Aadama (1)
E innde geno jom yurmeende adannde e wattannde. Hono Wahab bun man mbahi, wiyi : nde Aadama (JKM) nde...
Laɓɓitingol tagegol Aadama (5)
Eɗen njokka nguuurndam baaba Aadama (JKM) fawaade e winndiyankooɓe adiiɓe. Hono winndiyanke Saalabi wiyi : “ko refti e ɗuum, ko...
Nguurndam annabi Ayuuba Sabri (2)
Kanko annabi Ayyuuba, nde ɓe ngoɗɗitinaa wuro ngo ɓe ngonnoo ngoo, baasal kadi ɓeydii heƴde e maɓɓe, ngam annabi Ayuuba heyɗii no...
Daartol Akanndre Silkarneyni
Geno wiyi e nder Ɓuraana mum tedduɗo oo “ ma ɓe naamnde gaa silkarneyni” simoore kahfe, kaawise : 83. Wiyaa kadi, kanko Askanndiri ko o ɓiy ...
Daartol Siise ɓii Aadama (2) Caggal ɗuum geno itti annoore wonnoonde e makko waɗti ɗum...
Daartol Siise ɓii Aadama
Hono Wahaab bun Man mbahi wiyi : nde baaba Aadama saŋkii ndee, lomtii ɗum ko ɓiyum ina wiyee Siise, ndeen oon ina...
Daartol Annabi Luuɗu (JKM)
Annabi Luuɗu nelaa ko e nder jamaanu Annabi Ibrahiima (JKM), o nelaa ko e leñol Saduum to leydi...
Nguurndam Annabi Yuunus (3)
Kuraaje ngam laaɓeede ko annabi Yuunus addi caɗeele laana kaa Ngam ɓe njenanee ko annabi Yuunus wiyi koo...
12Page 1 of 2


text:
Mbaggu Ngu / Bawɗi Ɗi
Mbaggu ko
Innde renndinnde
Mbaggu ina waawi ɓaggeede e fannu
Kuwtorɗe
.
Teelal Mbaggu ko Mbaggu, keewal mum ko Bawɗi.
Firo
Kuwtorgal konngeteengal yaltina hito welngo. Ngal wayata ko no wowru ni tawi ina huuraanguru liirtaangu banngeeji ɗi fot. So lekkon konngaama e nguru liirtaangu ngu hito ngo yalta. So haralleeɓe mum ina piha bawɗi naalaŋkooɓe ngona e yimde e amde.
Ɓeydou firo woɗngo
Mbaggu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Mbaggu e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Mbaggu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Mbaggu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Mbaggu


text:
Dinngiral Rewɓe no yewta fii darnde rewɓe e coftal ɓalli
Saakitaama ñannde :
Tedduɓe keɗiiɓe RFI Fulfulde, on jaaraama e yewtere men Dinngiral Rewɓe.Hannde yewtere men ndee ina haala fii debbo e coftal ɓalli. Ɗum woni rewɓe gollooɓe walla dillooɓe e ɗen baŋŋe.E ley yewtere men ndee, eɗen tawdaa e Faduma JA, ceerndoowo (arbiitirjo) ngonɗo Senegaal, ko o jannginoowo ngal gollal to CAF. Bintu Muhammed Tarawore ngaɗoowo Taykondo e leydi Niijer.E ley suudu men yottiniirdu kabaaruuji RFI Fulfulde en silminan ɗoo Jaliikatu JALLO hooreejo fedde rewɓe latooɓe balon Gine. Hannde laatike debbo dawroyanko, ko o sarɗiyankoojo.E ley taskaram men ngaroowo en ngaran haalude fii rewɓe naftortooɓe internet, ɗum woni rewɓe yeeyooɓe comcii, miranji defirɗi e nder mejaaji renndo.On njowtaama tedduɓe heɗiiɓe rfi fulfulde.
Oɗon mbaawi heɓude ɗee yewte fuu e hello amen Facebook e Twitter RFI Fulfulde
E ley taskaram men garoowo en haalan ko yowitii e Rewɓe e Coftal ɓalli walla rewɓe waɗooɓe ɗarte.
Oɗon mbaawi hokkude hakkilaaji mon e dow majjum. Tonngoode amen wathsap ko : + 221 76 644 12 74


text:
Rewɓe gollanooɓe hoore mum
Saakitaama ñannde : Hesɗintinaama ñannde :
Tedduɓe keɗiiɓe RFI Fulfulde, on jaaraama, bisimilla mon e yewtere men Dinngiral Rewɓe dow rfi Fulfulde.E ley yewtere men ndee, en kaalan ngam rewɓe gollanooɓe hoore mum. Ko ɗum woni rewɓe jogiiɓe mbaylaaji walla kafidalji walla sosiyeteeji.Eɗen tawdaa e Fatima Umaru jeeyaaɗo Benin, gollanoowo hoore mum e Sirabara Faatumata JALLO jooɗiiɗo Mali hooreejo suudu moƴƴinirdu junjuranji ɗun woni ko junjetee e maafeeji.E ley suudu men yoterniirdu kabaruji RFI Fulfulde, ko Boubacar BAH ngonnduɗen, kanko woni koɗo men hannde.Ɗum woni toɓɓe mawɗe yewtere men nde, bisimilla mon e heɗaade kaa taskaram. Taskaram men ngaroowo en kaalan fii rewɓe e politik.Rewɓe dariiɓe e alhaali dawrugol, Ko honɗum waɗi so rewɓe ana famɗi e dawro?Oɗon mbaawi hokkude mijooji mon e dow majjum. Tonngoode amen wathsap 00 221 76 644 12 74On jaraama e heɗaade Rfi Fulfulde o saa’a. Ko ɗoo yewtere men nde haaɗi hannde, en e yontere warore.


text:
Pontoon: Update Fulah (ff) localization of Firefox
Co-authored-by: Ibrahima SARR
# This Source Code Form is subject to the terms of the Mozilla Public
# License, v. 2.0. If a copy of the MPL was not distributed with this
# file, You can obtain one at http://mozilla.org/MPL/2.0/.
# BEFORE EDITING THIS FILE, PLEASE NOTE:
# These strings are only here to support shipping Fennec ESR.
# They are unused in GeckoView, so please don't make any changes.
malformedURI2=URL oo moƴƴaani kadi o waawata looweede.
fileNotFound=Firefox waawaa yiytude fiilde ndee to %S.
fileAccessDenied=Ndee fiilde to %S tarotaako.
dnsNotFound2=Firefox horiima yiytude sarworde ndee ɗo %S.
unknownProtocolFound=Firefox anndaa no ndee ñiiɓirde udditirtee, sabu gootal e ɗee jaɓɓondire (%S) alaa topirde nde toɗɗondiri tee alaa yamiroore e ngoo weeyo.
connectionFailure=Firefox waawaa seŋaade e sarworde ndee to %S.
netInterrupt=Ceŋagol to %S taƴii tuma nde hello ngoo woni e looweede.
netTimeout=Sarworde to %S ena leeli haa ɓurti.
redirectLoop=Firefox ejtiima wonde sarworde ndee woni ko e ɓennitinde ɗaɓɓannde ndee ñiiɓirde e fannu mo timmataa.
## LOCALIZATION NOTE (confirmRepostPrompt): In this item, don't translate "%S"
confirmRepostPrompt=Ngam yiyde ngoo hello, %S ena forti neldude humpito reftoowo e baɗal fof (wano njiilaw walla teeŋtinol kumaandi) juɓɓinangol adan.
resendButton.label=Neltir
unknownSocketType=Firefox anndaa no jokkondirtee e ndee sarworde.
netReset=Ceŋagol e ndee sarworde fuɗɗitaama tuma nde hello ngoo woni e looweede.
notCached=Ndee fiilannde nattii heɓaade.
netOffline=Firefox woni jooni ko e mbaydi ceŋtol etee waawaa waŋngaade e Geese.
isprinting=Fiilannde ndee waawaa waylaade tuma nde Winndittoo walla nde woni e Jiytol winndito.
deniedPortAccess=Ndee ñiiɓirde huutortoo ko poor laylaytol potɗo huutoreede e goɗɗum ko wonaa wanngaade e geese. Firefox haaytii jaɓde ɗaɓɓannde ndee ngam kisal maa.
proxyResolveFailure=Firefox koko teeltaa ngam huutoraade sarworde proxy horiinde yiyteede.
proxyConnectFailure=Firefox koko teeltaa ngam huutoraade sarworde proxy saliinde ceŋanɗe.
contentEncodingError=Hello ngo etoto-ɗaa yiyde ngoo waawaa holleede sabu ngo huutortoo ko tiɗɗo ngo heftinaaka walla ngo moƴƴaani.
unsafeContentType=Hello ngo etoto-ɗaa yiyde ngoo waawaa hollireede sabu ngo woni ko e fiilde nde hoolnaaki udditde. Tiiɗno jokkondir e jeyɓe lowre ndee ngam humpitde-ɓe caɗeele ɗee.
malwareBlocked=Ndee lowre to %S jaŋtaama wonde ko lowre njangu etee koko daaƴaa e cuɓoraaɗe kisal maa.
harmfulBlocked=Ndee lowre to %S jaŋtaama wonde ko lowre waawnde bonnude etee koko daaƴaa e cuɓoraaɗe kisal maa.
deceptiveBlocked=Ndee lowre to %S jaŋtaama wonde ko lowre fuuntoore etee koko daaƴaa e cuɓoraaɗe kisal maa.
unwantedBlocked=Ndee lowre to %S jaŋtaama wonde sarwat topirɗe gañaaɗe etee koko daaƴaa e cuɓoraaɗe kisal maa.
cspBlocked=Ngoo hello ena jogii dawirdol kisnal loowdi kaɗowol yo ngol loowre hono nih.
corruptedContentErrorv2=Lowre wonnde to %S ndee heɓii goofol jaɓɓitore laylaytol ngol waawaa feewniteede.
sslv3Used=Firefox waawaa defaade kisal keɓe maa e %S sabu ɗum huutortoo ko SSLv3, jaɓɓitorde kisal musɓungal.
weakCryptoUsed=Jeyɗo %S oo koko teeltii lowre mum no feewraani. Ngam reende humpito maa hade wujjeede, Firefox seŋaaki e lowre ndee.
inadequateSecurityError=Lowre ndee etiima lijjitde tolno kisal ngal fotaani.


text:
Taariikayankeeɓe Faransi 14 yaltinii ciimtol yowitiigol e gollal Paris e waru-leñol waɗungo Rwanda e hitaande 1994. Ngol cimtol ngol kelle ujunere, wi’ii wonnde, Faransi waɗii ittere yiili walla ƴettaari pehe haɗaynooje ngon warngo, hay non si tawii ɓe jeyaaka e waɗuɓe fitinaaji ɗin. Heɗoɗen jantoore Ibrahiima Timmbi BAH.
Hari wano ngol ciimtol ɗoo yaltinaaka gilla waru-leñol Tutsi waɗi Rwanda. Ɓee taariikayankooɓe faransinaaɓe 14 hollii, wonnde, Fransi waɗii ittere yiili walla ƴettaari pehe haɗooje ngon warngo, haysi tawii ɓe jeyaaka e waɗuɓe ɗii fitinaaji wonɗi sabu warugol tutsiiɓe ujunaaje temeɗɗe jeetati.
E nden winndannde, ko François Mitterrand laaminooɗo Faransi fewdo ngon warngo, ɓuraa feleede. O jaɓaano heɗaade njertinooɓe fitinaaji ɗi leñol Utuu waɗi e hoore Tutsiiɓe.
Ko ka banŋe politik Faransi ɓuraa feleede. Paris ommbuno gite mum e ngenaari bonndi, doolanɗe e warngooji, ɗi Juvénal Habyarimana wonno e waɗude.
Ngol ciimtol waɗaangol e nder duuɓi ɗiɗi holli Kuuɗe Fransi ɗen e hitaande ujunere e temeɗɗe jeenay e cappanɗe yeenay e nay Rwanda ko ella.
Ka banŋe alaaji haɓirɗi Faransi wallitino laamu Juvénal Habyari-mana. Ɓe elti kadi konunkooɓe makko, Ko non holliri ngol ciimtol.
Lebbi ɗiɗi caggal ngon warngo, fedde leyɗe ndentuɗe ONI naɓuno konu Rwanda. Hay si ngun konu walluno ujune Tutsiiɓe, kono ngu wonno sabu utuɓe waɗuɓe warngooji yogaaɓe laawi.
Ngoo warungo leñol Tutsi ko e hitaande ujunere e teemeɗɗe jeenay e cappanɗe jeenay waɗi Rwanda.
Golle: RFI


text:
Eɓɓooje ɗe Joe Biden laamɗo keso on Amerik attii ƴettugol
Saakitaama ñannde :
E nder ɗen eɓɓooje mawɗe, artugol Amerik e kawral Paris ko yowitii e weeyo, artugol Amerik e nder dental cellal adunayankowal (OMS).Fii haɓɓugol nguu ñawu koronawiriis, wongu sabu yimɓe ujune teemeɗɗe nayi maayugol, o waɗay sari’a yamirɗo waɗtagol cuumi e nder diiwe mawɗe ɗen e gollanooɓe laamu ngun.Ngam hoynanngol ɓee yimnɓe ɓe koronawiriis haɗi ngartam walla njoddi, o ɓeyditay wakati mo yaltinngol ɓee ɓe yoɓaali coggu suuɗu mun. O dartinanay kadi janngooɓe ɓen yoɓugol ñamaale maɓɓe.Joe Biden waɗii cippirgol ngam waylugol nguleeki weeyo faandaare makko ɓurnde e hittude e nder happu makko.Tippude e ɗum, o nelday ONU, gila e alarba ɓatakuru hollundu faale Amerik artugol e Kawral Paris e nder lewru. Ko ɗum holli Gina Makarti halfinaaɗo nden toɓɓere e ɓen jeyaaɓe e ngoomu makko.O ittay sari’a ɗanngal mo Donald Trump waɗunoo, Sari’a haɗuɗo ɓiɓɓe leyɗe julɗe naatugol Etaasini. O waɗay batte jonngo kadi fii dartinngol golle ɓantogol mahdi ka keerol hakkunde maɓɓe e Meksik.O artiray potal hakkunde ɓaleeɓe e ranee Etaasini.


text:
Cours d’initiation au Pulaar Dakar-Mermoz. Public. · Hosted by Cours de Pulaar Dakar Details. Venez vous initiez à cette belle et riche langue qu’est le pulaar. 22 juil. Apprendre une langue africaine, accéder à des cours de langues africaines Connu sous l’appellation Pulaar ou Fulfulde et appartenant à la. bord, sera. bord (de cours d’eau), pencen. bord (rivière, fleuve), daande-maayo. bord marécageux d’un cours d’eau, parawol. bords, gaaɓe. bordure, kommbol.
Y faudrait aussi que j’trouve quelqu’un aussi qui veulle bien parler pulaar avec pulxar mais quand j’suis avec des senegalais c’est wolof rek.
Tedu galma ne hen, welamma nani hala cerno lih, jam danama E min mbeltaniimo, sabu ko kanko woni sabaabu ngaldoo dingaral. Coues haaa safa, madou so ari wada hen nokos Ko gerngal lowre men Pulaagu. Ko mi jiDDo tintinde mon kadi, sehil am gooto hollii kam site internet ko feewti e Pulaar: Neddo mo hirata e aduna o wona neddo!!!
Oumar Kane
Firti eden poti wadde valoriser combat makko, jokken dum, ndokken dum des significations posetives. Aamadu janngii deftere mum. Konngol kala, so tawi oDo jogii heen miijo, kaalanon kam mbele konngol ngol ina selli, walla sellaani. Wassde mawnoude fouta hadata pulaaar e wawde halde demngal moum,ko doum wadi mi wona djitdo wiyide ndioudou diery.
Diari won yewtere LIH addi ” yid hadema yiddede” kono goto e yillotobe biyatedo TOM wii cokrs ko Cerno lih hali ko, heywa mbimomi yo fat haa hande mi larta namo firtowo.
Learn to Speak Pulaar – The Learning Linguist
Onon on ngona serembi ngatti ko ardi fof kone bandidji! Aan noon ko a sehil am So a naamniima kam “Hol gonnDo presidan Senegaal gadano oo?
Jiidaa e kala diiwaan e nder Senegal mo njahdaa ene wadi Hall-Pulaar en. On pulaaf komi deddano no mon ni! Mi janngii “phonologie,” “phonetique,” e ko way noon kadi, kono bittugol am ko ko feewti e syntaxe e pragmatique seeDa. Diari an ka coumbajo, so tawi en kali poular Gorko mo Jamaa Alwaali. Ko dum wadi mbimi, wona onon fof jogui jikkuji midi fasko.
Dis moi diari ko afrique kurtida walla france? Sinon si t’as msn c’est plus simple. Kadi kaalanonmi secrets-ji jibnaabe mon holno be mbadi haa mbaadonii wonde Fuutankoobe.
Minen, to Madiina Gunaas, Senegaal, amin njizi janngude e jannginde Pulaar e saaktude gannde e nehdiiji e pine ballitooje renndo men. Aller, merci et a plus tard. On njaaraama no feewi, Aysata Kan.
An korka diallo mbasa wadde Do pilaar, saha fof ngarajura jewteDe, mbele diguiral gal ina jibinana en ko naftata. Clurs, awadi no jom suudu mo hiidaka foti wadde! Yeewtere mon ndee dadii kam no feewi,mi waawa jaabaade fof. Ko mawdum mbodo selli! Diari nde baa tallino de! Kono be mbaawaa Pulaar, be njidaa Pulaar. Ene gasa tawo mi anndaama,so meDe-ma anndi ne,jommbaani.
Lih wona kam jom suduma fini? Kono diari en njiyani tawo jeynaba de france? So a naamnii kam “holmo woni Aamadu,” mbele mbiDa waawi wiyde 1 walla ko 2 pot-mi wiyde?
Forum Cap Skirring Casamance Sénégal
Heywa no mbada non? Holto njeyaa-Daa e nder Fuuta walla wonaa Fuuta njeyaa-Daa?
Ko Wad wonno presidan gadano oo e ngol selli 9c. Neldal fayde e oon mbo waawaa winndu walla janngude poulaar. Duum noon njiden koye men tawa en nganyaani hay gooto. Dum non eDen neldamo du kanko e mayBe julBe Tee mami wattane heen goddum: Kono nde njah-mi Senegal rawane ngam fuDDoyaade bittugol am ko feewti e BajaraNkemi yahii haa Fuuta salminoyde koreeji am toon, mbiyno-mi ko mi waawaa yahde haa Senegaal tawo mi yahaani Fuuta!!
Ko kaldako miwatata hen haydara Ce sujet est clos. On njaaraama Njaafo-Don ena heewi Engele nonn!!!! Yeru mo ndokkat mi ko: No guidjam ingenieur o wadi! Woni, so tawii janngoowo Pulaar haalii 1 kono ko Aamadu jeeyi deftere nde, te janngoowo oo ina anndi ko Aamadu jeeyi nde, 1 sellaani kono ko o haali ko ko goonga. Duum noon nyaagon deemin Allah mbele njudduuji amen Amerik diine ene mbaya no mon nii.
Kadi so tawi naamnal ngal ko “holmo woni sehil maa?


text:
Moy woni Mahamat Idriis Debi Itno, hooreejo keso leydi Caad?
Saakitaama ñannde :
Mahamat Idriis Debi Itno wonii laamɗo keso CAAD. Ko o koonunkoojo marɗo duuɓi cappanɗe tati e jeeɗiɗi. Ko o ɓiɗɗo Idris Debi laamɗo kiɗo maayuɗo. Ko Hinda Debi woni neene makko. Jantoore Ummu BAH
Mahamat Idriis Debi Itno ko aadin deƴƴuɗo ɓadtiiɗo baaba mum.Oo laamɗo keso, ko suka mo pati mum ne’i, ko e ɗum o jammanaa kaka. E ɗemngal arabuure Caad kaaka no firti pati.
Mahamat Idriis Debi fuɗɗorno jannde konunkoyaangal e CAD. Caggal ɗum o yahi Faransi ɓeydugol ganndal e duɗal wi’etee ngal d’Aix-en Provense. O daakii ɗon lebbi tati pet.
Ɓay o artii CAD, Idriis Debi naadi mo ka baŋŋe kisal leydi ndin e ka kiwal suudu laamordu. E hitaande ujune ɗiɗi e jeenay o tawano e wallitiiɓe fii haɓugol yimɓe jogiiɓe kaɓirɗe e nder Timaan ka fuɗnaage CAAD. E hitaande ujune ɗiɗi e sappoo o wonuno hooreejo Eskadoron Blinde saldu hoolaandu. Mahamat Idriis Itno gollidii e koonunkooɓe Faransi e leyɗe janane goɗɗe e nder Sahel. Gila e talaata o rondike ngal donngal wawngal ɗum le ko fii kisal Sahel e haɓugol murtuɓe woni e waɗude ka keerol maɓɓe e Libi.


text:
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
« wallitde gostondiral gannde hakkunde leyɗe kuufɗe maayo ngo, wallitde golle wiɗto iniwerisiteeji mbaɗata yowitiingo e kuutoragol moƴƴol ngalu diƴƴe e sato e semmbinde e tafde moɓre wiɗtooɓe e sanɗaaji e Ooɗoo fannu ».Ngalɗoo dental ina foti kadi joofirde ciifgol nanondire gollondiral hakkunde Goomu ɗowoowu (Comité de pilotage) e Diiso anndeyankeewo (Conseil scientifiŋue). Ngam faamninde tigi rigi fayndaare nde, Mohamed Salem wul Mersuuk, gardiiɗo Fedde nde, hollitii wonde Fedde nde ina anniyii hesɗude mbele ina waawa yahdude e yonta hannde o.
E nder ɗuum Fedde nde fellitii tottude wiɗtooɓe ɓe ko ina wona 100 miliyoŋ kaalis seefaa (CFA) ; habri ɗum ko Habib Sy gardiiɗo Diiso jaagorɗo OMƁS. Ooɗoo kaalis, hay so yonaani ngam huuɓnude payndaale ɗe, ko fuɗɗoode moƴƴere.
Eɗen ciftina wonde Fedde OMƁS nde jibinaa ko e hitaande 1972, nde lomtii ko Fedde woɗnde, wiyetenoonde “Fedde Leyɗe Kuufɗe Maayo Senegaal” (Organisation des Etats riɓerains du Fleuɓe Sénégal (Oers)).
Bookara Aamadu Bah


text:
Dental Dowlaaji Amerik (Etaa Sunii) walla e raɓɓiɗinaade Amerik ko dental (federaasiyoŋ) capanɗe joy (50) dowla. Heen 48 takkondiri. Ndi ɓilii ko hakkunde Geec Atlantik e Geec Pasifik ; heedi ndi bannge worgo ko Meksik, bannge rewo ko Kanadaa, bannge worgo ko Meksik. Dowlaaji ɗiɗi keddiiɗi ɗi ko Alaska (bannge hirnaange Kanadaa) e Haway (hakkunde Geec Pasifik). Ko ina wona 14 duuɗe cariiɗe e nder Geec Karaybe e Pasifik. Laamorgo Dental Amerik ko Washington, nder distirik Kolommbiya, mo nganndu-ɗaa jeyaaka e dowlaaji 50 kaalaaɗi ɗi.
E hitaande 2008, ameriknaaɓe tolniima e 305 miliyoŋ aadee, woni leydi tataɓiri to bannge keewal yimɓe, caggal Siin e Inndo. Wertallo mayri ko 9 629 048 km2, woni leydi nayaɓiri to bannge njaajeendi. Ko naatata e mayri e yimɓe ina heewi no feewi ; ko ɗum addani leƴƴi aduna ɗii kala taweede e mayri.
Jeytaare Amerik bayyinaa ko ñalnde 4 sulyee 1776. E oon sahaa jayanoo e mayri ko koloniiji 13 Angalteer. Kono ndi rimɗi e njiimaandi Angalteer ko e hitaande 1783 caggal wolde ndimaagu.
E hitaande 1865 dowlaaji rewo ɗi (gonanɗi potal) pooli dowlaaji worgo ɗi (gonanɗi njiyaagu) e nder wolde anndiraande « Guerre de Sécession » (wolde taƴondiral).
Dental Dowlaaji Amerik ko tergal Njuɓɓudi piɓondiral Atlantik (OTAN), e G8 e Goomu Kisal Fedde Ngenndiije Dentuɗe.


text:
Ndulumaaji Demɓe wuro Delliyaa, toongo Faatimata Hawwaa Jeŋ, jatti Demdemɓe yuɓɓinii ñalɗi kaalteteeɗi tuggude e ñalnde 26 haa ñalnde 28 lewru bowte(décembre) hitaande 2013. Njuɓɓini ñalɗi ɗii ko Dental Ndulumaaji Demɓe, jibinannde wuro ngoo, wonɓe ɗoon haa e yaltuɓe ngo maa mbiyen ɗanniyankooɓe wuro ngoo.
Golle puɗɗii ko ñalnde 26 bowte hitaande 2013. Tuggude e 9w30h subaka haa 13w30h caggal midi, darnde ko wootere, dadungal ko gootal, waaƴo ko wooto. Alaa puurɗo, alaa purguɗo, alaa kadi puujiiɗo saka yantinee e bolol. Huunde heen fof ena jogii ardinaaɓe ɗum e sahaa mum nde foti yuɓɓineede. Adii tawo ko jaɓɓaade hoɗɓe e joɗɗinde ɗumen. Aranɓe laamu nguu ena njogii heedtinaaɓe e mumen, rewɓe e worɓe sormitiiɓe tawa kala jiyɗo ɓe ena heptina ko jaɓɓotooɓe jagge laamu ngoni ɗoo. Gure nootitiiɗe ɗee, mbaɗanaa ko caaleeje beertaaɗe haa njooɗi e dookooɓe softuɓe. Nde hoɗɓe ɓee njooɗodii haa gasi, joom-wuro wuro ngoo waɗi konngol bismaango timmungol. Nde o rowi, jonaaɗo Dental Ndulumaaji ƴefti konngol, siftini golle gollanooɓe e sahaaji jawtuɗi, no ñalɗi ɗiiɗoo kebliraa gila e peeje haa e ngalu hade mum jumpude e paandaale ñalɗi ɗii. Caggal ɗum, jatol ngenndi(hymne national) rewnaa heen hade Goomu Pinal Ndulumaaji uddirde subaka oo jime e jimɗi heedde 13w30h. Ko ɗoon jamaanu nguu ñaltoyi. Tesko-ɗen wonde hoɗɓe arɓe ɓee, hay heen mo anndaano ɗoon neɗɗo, rokkaama jippunde, njaatigi e dookooɓe. E oon sahaa kadi tawi ko bottaaje e yahdiiɓe mumen fof keblaama gila ko adii golle subaka ɗee ena ngasa. Heddinoo tan ko wottaade e fooftaade e fawtude won e farillaaji.
Caggal bottaaje, jaɓɓungal mawɗo diiwaan oo(le gouverneur de la région) woni e hebleede. O naati Ndulumaaji Demɓe ko 15w00h, omo ardi e seto teskinngo. Hade makko yettaade ɗo jaɓɓungal ngal waɗetee ɗoo, o inni tawo ko mbedda gooto e mbeddaaji wuro ngoo, wiyaa Mbedda Sammba Kajjaa Dem. O ɓenni kadi to galle pinal wuro ngoo ngam innirde mo Galle Mammadu Boolo Dem. Ko caggal innugol ɗiiɗoo nokkuuji hankadi, mawɗo diiwaan oo yettitii dingiral jaɓɓungal ngal. Nde o ari, o bismaa, o jooɗii, o hucciti e jamaanu nguu, o weltiima haa o ronki suurde weltaare makko, kanko fof e wonde kilifa. Ko e oon sahaa woni nde seppo ganni waɗaa ngam hollirde Jontaaɗo Fulɓe e nder diiwaan Fuuta Tooro no foti wayde. Ooɗoo fannu heewaani waɗeede walla nii mbiyen alaa tawo ɗo o meeɗi waɗeede e nder Fuuta Tooro so wonaa ɗoon e Ndulumaaji. Leeɗe nay wuro ngoo, gootal heen fof suɓii paɗɗuɗo mum addi:
– Leegal Ceenel addi ko biyeteeɗo Kummba Labbo Jum
– Leegal Ganayel suɓii ko Ami Mbay Soñaan
– Leegal Beelel Maani addi ko biyeteeɗo Aminata Gaakel
– Leegal Ñaaɗngel labii ko biyeteeɗo Aysata Ibraa Soñaan
Leegal fof ko kañum heblata jontaaɗo mum e fannuuji kala. Jontaaɗo fof kadi ena taƴanaa rewɓe njeegomo heblooɓe ɗum, wondooɓe e mum e worɓe ɗiɗo yahdooɓe e mumen.
Paɗɗondiral ngal ena waɗanaa goomu ñaawooɓe e fannuuji ñaaweteeɗi. To bannge geɗe ñaaweteeɗe ɗee ko 5:
– Tagoodi ɓanndu
– Ñaantungal
– Jaɓɓal
– Wicco
– Mooso
Miijo suɓngo jontaaɗo Fulɓe, e wiyde Yaayaa Habooy Dem, ummorii ko e musiɗɗo Ibraahiima Muktaar Daree Saar. Ko kanko sakkitnoo ɓe ngo gila eɓe to duunde Orop.
Caggal paɗɗondiral ngal, Goferneer diiwaan oo ƴetti konngol ngam salminde e jaarde ɓesngu Ndulumaaji e jamaanu ndariingu nguu e kuuɓal e yamirde puɗɗagol golle ñalɗi ɗii e mbaydi laawɗundi. O rowi konngol ko 20w00h. Ko ɗoon Goomu Pinal Ndulumaaji naati dingiral, waɗi jime e jimɗi ngam waɗde eeraango dental ɓiɓɓe Fulɓe. Njuɓɓudi ñalɗi ɗii yowi golle ko e 21w30h. Ko ɗoon gooto fof fayti galle njaatigi mum ngam heblanaade hiraande e yahdiiɓe mum.
Caggal kiraaɗe ko hiirde ganni daɗɗi tuggude e 22w00h haa fajiri feeri. Ngadii e dingiral ko awluɓe Ndulumaaji Demɓe, nawdi daaɗe, kelle e kumballi e boloŋaaji, njimi, ngami haa jirwi. Lawɓe Ndulumaaji e lawɓe woɗɓe nootitinooɓe, kañumen naati dingiral mbelni haa weli, ƴeeŋi. Wammbaaɓe ne lomi yolnde. Buubu Bammbaaɗo Bah mo Kanel ardi e yimɓe mum, koɗi, kaali haa Pulaagu fof weltii, mbaynii, ngoppi yimɓe ena kaamtoo sabu mumen waasde dakmitaade. Ndeke maabuɓe yimooɓe dillere ena njooɗii ɗo woɗɗaani ena padi. Hay so Umaar Gafoo Sanngoot e Mammadooru Maabo nguuraani hannde ne yimɓe ɓee kam nganndii ndeke dillere maayataa sabu yimatnooɓe ɗum ɓee ena jogii rontooɓe. Nde maabuɓe taggi geese mumen dillere, ko subalɓe yimooɓe pekaan njoli, njimi maayo, njaari waɗnooɓe golle tiiɗɗe e nder gure cubalooji hakkunde Ŋawle e Ƴella, cappii haa yimɓe puɗɗii faayde woto Maayel Hooni ƴerde walla woto gabi e noodi tawde ɗumen ɗoon. Pekaan e dillere ɗeɓi nanndude. Ko njimri cappanteeɗi, ndi foɓɓantaake, amantaake, hoɗantaake kadi hanngantaake mbaggu, buubaa walla taasa, fiyantaake hay hoɗdu walla moolo. Maabuɓe njimii no feewi ko goonga kono subalɓe ɓee ne kay ŋaññaaki hiirde ndee. Ko Goomu Pinal Ndulumaaji e gardagol Pooloori Sammba ganndiraaɗo Poolel Sammba nguddi hiirde ganni ndee.
Ñalnde 27 bowte hitaande 2013, tuggude e 9w00h haa 14w30 ko joɗnde ngam ɓulnaade ko fayti e Ɗemngal Pulaar, Remru, Ɗanngal e Ɓamtaare e gardagol Mammadu Alasan Bah gardiiɗo ARP/Tabital Pulaagu Senegaal. Yimɓe tawtoranooɓe ɓee peccitaa e tummbuli golle ɗiɗi tuugnaade e gooto fof fannu mo yahri:
Tummbudu adanndu nduu resndaa ko ko fayti e batte e ƴellitagol ɗemngal Pulaar e ooɗoo sahaa gonaaɗo:
a- Ɗemngal Pulaar e jaaynirɗe
b- Ɗemngal Pulaar e karallaagal kesal kumpital
Tummbudu ɗiɗaburu nduu halfinaa ko sunnaade no ɗanniyankooɓe men mbaawata wallondirde e remooɓe men haa mo woni fof daña yiytaade heen no haanirta nii caggal nde ndu tonngi caɗeele e ɓure gonɗe e fannu heen fof.
Dartini golle ko juulal tiisubaar. Caggal juulal, golle ɗee ɓamti. Goomuuji ɗii ngartiri golle mumen, golle ɗee caataa. Caatagol ngol duumiima haa heedde 18w15h. Ko ndeen golle ɗee ngasi. E oon sahaa tawi to dingiral too, naalankooɓe ɓee kañumen puɗɗiima golle mumen. Ngadii e dingiral hee ko Fulɓe Fuuta. Rewi e maɓɓe ko Goomu Pinal Jolof. Nde jolofnaaɓe ɓee mbaynii ko Goomu Pinal Ndulumaaji woni heen haa 21w30 h. Ko ɗoon golle naalankooɓe ɓee ndartii, yimɓe kirtoyii. Jamaanu nguu artoyi e dingiral kewuuji ngal ko 23w00h. Diɗɗe jabbaaɓe(rappeurs) ndeggondiri: Raasin Jah lollirɗo R J, Pakko Leñol, Mammadu Dem, Abuu Sih haa heɓi Abuu Gise. Caggal ɓeeɗoo sukaaɓe, ko jaale mawɗe ɗe fulɓe tiitortoo hannde to bannge naalankaagal gila to rewo haa to bannge worgo maayo, naati dingiral. Ɓeen ngoni Gormbolle Kaŋŋe ganndiraaɗo Usmaan Hammadi Joop e Alhajji Baaba Baydi Maal. To batte ɓeeɗoo ɗiɗo, adii e dingiral ko Usmaan Hammadi Joop e goomu mum. Caggal ɗuum Baaba Maal e Daande Leñol njogtii jamma oo haa e 4w25h subaka.
Ñalnde 28 bowte 2013 woni ñalawma cakkitto ñalɗi ɗii. Nde wonnoo ko kanko woni mbayniigu, maa mbiyaa ko kanko ɓuri rimndude fannuuji walla yimɓe ɓee ɓuri haljude. Ñalnde heen ɓuri doolnude e ñalawma oo ko kurmbitgol duɗal jaŋde hakkundeere wuro ngoo, ɗum woni Liisee Ndulumaaji. Gila subaka haa 16w15h, yimɓe ko dariiɓe darnde wootere. Naalankooɓe jirnooɓe kewuuji, hay gooto ŋakkaani. Awluɓe, maabuɓe yimooɓe dillere, subalɓe pekaan, lawɓe, naalankooɓe, almuɓɓe-ngay, coolooji, aynaaɓe nayi e baali, Fulɓe Fuuta haa arti e Goomu Pinal Ndulumaaji, gooto hollaama ɗo foti daraade ngam hollirde fannu mo yahri. Pucci maantaaɗi, ñaantaaɗi haa mbayi no buraaɗi, kollaama ɗo keedata e jaɓɓungal ngal gila subaka. Jagge laamu nokku oo, hilifaaɓe diine e aada gure Ndulumaaji Demɓe e Funeeɓe haa heɓi yontaaɓe gure ɗee fof nana njooɗii ena cabbii e garal jaagorɗe laamu garooje hurmbitde duɗal ngal. Dingiral duɗal ngal e jaajde ronki ko nawdude yimɓe ɓee. Hay fanniyanke haala gooto waawaa sifodaade ma ŋarɗugol jaɓɓungal ngal haade kay a yiyraani yitere maa. Kala ko neɗɗo haali heen maa wood bannge mo woppi sabu sifotoo tan ko bannge ɗo woni ɗoo walla mo heedi oo. Heedde 16w15h, yimɓe cooynii nduudi dimaaɗi baaraaɗi ena mbaarnii ena payti e dingiral jaɓɓungal ngal ngam habrude jettagol jaagorɗe garɗe hurmbitde duɗal ngal. Gulaali, kelle e bawɗi ɓamti. Daaɗe yimooɓe, kumballi e coorumbe cerooje ngoni e soorondirde e oolel kuɓeeje kese nokku oo haa lappol cabbanoongol ngol yettii. To bannge jaagorɗe, ngari e innde laamu nguu ko Mammadu Talla, jaagorgal heblo golle (ministre de la formation professionnelle) e Mahmuud Salleh, jiiloowo geɗe gollordu Persidaa Makki Sal (Directeur du cabinet du Président Macky Sall). Eɓe ngardi e Iisaa Aamadu Njaay, gardiiɗo ANCAR e biyeteeɗo Abuu Loh, mo nganndu-ɗaa ko oon ardii RTP e Papa Biraan Caam mo PAISD. Ko jiidaa e dipiteeji nantuɗi inɗe mumen wayɓe heen no Farba Ngom, gawlo hooreejo leydi ndii, Saydu Jallo, Dipitee Aliiw Demburu Soh e nulaaɗo jaagorgal cellal. Abdullaay Salli Sal e Aamadu Kontee, diisnondirɓe heeriiɓe hooreejo leydi ndii hono Makki Sal (conseillers personnels du président) tawtoraama ñalawma kurmbitgol Liisee Ndulumaaji oo. Goferneer diiwaan Maatam, Perefee Maatam e Suu-perefee mo Ogo, horooɓe jaŋde e diiwaan Maatam, mawɗo safrooɓe diiwaan Maatam, mawɓe komiteeji Nabbaaji Siwol e Ɓoki Jawe kattaaka kañumen ne e ñalawma oo.
To bannge daraniiɓe ɓamtude ɗemngal e ƴellitde pinal Fulɓe, ɓeeɗoo worɓe tawtoraama wolde Ndulumaaji haa huulti:
– Mammadu Alasan Bah, hooreejo ARP/Tabital Pulaagu Senegaal
– Saydu Bah, gardiiɗo Kawtal janngooɓe Pulaar/Fulfulde e Winndere
– Mustafa Jiggo, tergal Tabital Pulaagu
– Yuusuf Baalde, tergal Tabital Pulaagu
– Aamadu Dem tergal K.J.PF.W
– Mammadu Abdul Sek lollirɗo Feetere Jeyngol, tergal K.J.PF.W
– Gelongal Fuuta ganndiraaɗo Njaay Saydu Aamadu, gummoriiɗo to leydi Muritani.
Ko adii nde duɗal ngal hurmbittee, araaraay ŋabbina tawo haa sisi, sukaaɓe tokosɓe njimi jatol leydi Senegaal e ɗemngal farayse haa njoofni nde mawɗo lappol ngol, nulaaɗo laamu nguu hono Mammadu Talla mecci lefol hurmbito ngol. Kelle poɓɓi, gulaali ngulli. Caggal ɗum, ɓe payi to les caaleeje darnanaaɗe ñalawma too. Ko toon denndaangal konnguɗi ɗii kaalaa ko adii nde lappol ena ɓenna ngam hurmbitoyde kadi safrirde hesere wuro ngoo heedde 17w35h. Tesko-ɗen wonde safrirde ena wonnoo e wuro hee. Ko ndeen yaajtina haa nde ɓeydii lakkitaade ngam waawde tammbaade fannuuji keewɗi to bannge safaara. Haa ɓeydoo laaɓde, huɓeere safrirde woodnoonde ndee feewnita haa ŋarɗi, mahanaa kadi kuɓeeje tati goɗɗe, njanti e mayre. Nde hurmbito ngoo gasi, lappol ngol fayti galle njaatigi mum. Ko ɗoon ngol waynorii heedde mutal naange. Hakke e tampere ndee mawnude e geɗe ɗee teeŋde, heewɓe ndañaani tawtoreede kurmbitgol safrirde ndee.
Dañnooɓe hawritde heen ɓee, heewɓe e mumen ko toon ɓennori feewde dingiral kewuuji. Ko lammba tiindaa e oon sahaa. Ka leelii fuɗɗaade seeɗa. Woni mawɗo mbiruuji ɗii ko biyeteeɗo Haamiidu Boɗewal Ñaŋ ganndiraaɗo Daaroggal Laaw to Aram Sahre, wuro Gellaay Aali. Sippirooji ɗii ko ɗiɗo doŋ:
1- Aamadu Manngaan to Mbaakna waɗdaa e Haamiidu Sammba Sih mo Kogga.
2- Umaar Saar mo Barmacce waɗdaa e Seenaa Gay to Kogga.
Caggal lammba kaa, ko ɓuri teskinde ko ballal Mayram Fay, joom suudu Makki Sal fayde e Ndulumaajinaaɓe. O neldi ɓe ko otooji nay haa naaɗii kaɓirɗe kuutorɗe e nder jibinirɗi (matériel de maternités). Nulaaɓe ɓee ngaddi otooji ɗii haa ɗo dingiral lammba ɗoo. Ko ɗoon ɗi kolliraa ko adii nde ɗi njebbitoytee. Ko e dow ɗuum yimɓe kooti, kirtoyii, pooftoyii hade hiirde Baaba Maal fuɗɗaade. Caggal kiraaɗe, Alhajji Baaba Baydi Maal e diɗɗal Daande Leñol ngaroyi dingiral ko 1w45h. Baaba ko naalanke jiɗaaɗo, korsinaaɗo, kormaaɗo, teddinaaɗo e nder Fulɓe Fuuta Tooro. Garal makko e nokku wonaa garal Sammba Ngoƴa e nokku, ko ɓeydaare, ko martaba joom nokku en ɓee. Ko yurminii heen tan ko sukaaɓe tokosɓe jofdooɓe e gertooɗe ɓee ndañataa dakmitaade e ñeeñal makko nde tawnoo ɗaanotoo ko gila law. Hade gorko Duwoyra naatde dingiral tawi Pakko Leñol, Raasin Jah, Mammadu Dem e Abuu Sih njeewtii jamaanu nguu no feewi. Usmaan Hammadi Joop ko naalanke ɓooyɗo, belɗo daande. Heewɓe e jooɗiiɓe ena ndaara mo ɓee, njimri makko won ko siftinta ɗumen. Nde o toƴƴunoo daande mawɓe njiilii koye. Kono jamma oo ko Alhajji Baaba Maal e Daande Leñol njogori uddude ɗum. Nde ɓe njoli, ɓe ngoni heen haa ngori joggi, yimɓe carondiri. Ko ɗoo woni ɗo ñalɗi Ndulumaaji njoofi.
Ñalɗi ɗii ndogii balɗe tati e jammaaji mumen ko alaa e fergitere dowrowre laaɓtunde. Ndulumaajinaaɓe mbaawii kewu mumen, mbaawii kadi hoɗɓe mumen. Ko jiidaa e hoɗɓe limtaaɓe dow ɓee, gure catiiɗe ɗee, alaa heen heddiingo ngo araani. Tuggude e Wuro Funeeɓe, Dumgaaji tati deggondirɗi, Mbooloyel, Ɓoki Jawe, Daabiya Oodeeji, Kiɓɓillo, Taabe dow e les, Cilon, Cilon Tokosel, Kaaƴe-Pawe, Aañameeji, Wuro Moolo, Njaakiri e Asnde Balla haa Jaaba alaa wuro heddiingo. Ko noon ne tuggude e Mbaakna, Jowol rewo e worgo, Doondu, Gurel Njawdi, Keeɗeele, Aali-wuuri, Daara wuro Koli, Somana, Saadel, Wudduru e lewe Njaayɓe, Kundel worgo, Tiggere Siree e Tiggere Yeenee, Jammel Jale haa adan maa e Maatam, to bannge daande maayo, alaa kadi luutaango ñalɗi Ndulumaaji. So a nanngitii kadi palol jeeri worgo, tuggude e Wuro Soogi, Caamɓe, Boyyinnaaji, Mogooji, Siñcu Mbaalɓe, Nabbaaji Ciwol, Ɓokki Sabbundu haa ŋabbitoyaa to dow jeeri Seedo, Caareem, Kaawel e Kaatoote wuro Asan Arɗo e Aamadu Arɗo, diiri Gujjo Baydi e Maalaw, hay ɓe ndañaani heen daabeeje ɗo njahi, ngardi ko koyɗe.
Ndulumaajinaaɓe kaalii yimɓe nanii, mbaɗii kadi yimɓe njiyrii gite mumen. Gila nde “Renowaasiyoŋ” Njum lelni araaraay, ko kamɓe ƴettiti. Ko ɗuum waɗi sahaa e sahaa fof eɓe kolla Fulɓe Fuuta Tooro wonde bannge mo ɓe keedti oo lohaani. E kebungal ɗiiɗoo ñalɗi, kala ganndo nantuɗo innde mum walla jontaaɗo peɗɗitiiɗo e fannu mum e nder leñol ngol, hakkunde Senegaal e Muritani, ɓe njettiima ɗum walla ɓe noddii ɗum e jeew-deesto ngam bismaade ɗum haa heddoo dañde no ardi walla waasde dañde.
Alla ena rokki ɓe paamondiral, ngal heewaani hannde e nder gure men Fuuta. Eɓe njiɗondiri, eɓe njaggondiri, eɓe njiɗi nokku maɓɓe haa laaɓti. Ɗuum ena jeyaa e ko rokki ɓe fartaŋŋe mo gure keewɗe ngalaa. Ena jeyaa e ko ɓe ngadii waɗde ɗoon e wuro ngoo galle fitiram gollaagu ɗo mecce njanngetee. Jibinannde wuro ngoo, so wonaa heen jiɗɗo yaltude, ko heewi ena dañee ɗoo e Ndulumaaji: fannuuji minisaagal leɗɗe e jamɗe, mbaydiiji ganndal e karallaagal oto, ñootol masiŋ, cañu, goobu e moorol. Ɓe mahii ɗoon galle ɗo ɓe njippinta hoɗɓe renndaaɓe. Nokku oo ena waɗi cuuɗi keewɗi, keblorɗe e jeewtirɗi tawa wonaa galle sukaaɓe. Ɓe keblii nokkuuji ɗo sukaaɓe njanngata ngaadiije (ordinateurs) ngam yahdude e aduna kesam-hesaagu.
To bannge pinal, wonɓe ɗoon, wonɓe nder leydi e wonɓe to caggal fof poti sago e ɓamtaare ɗemngal Pulaar ngal, poti e ƴellitaare pinal ngal. Ko ɗum waɗi gila nde ɓe cosi goomu pinal, ɓe ndokki ɗum kattanɗe timmuɗe, mbaydi e goobu ngenndiyankeewu pattamlamu, Ndulumaaji jeytaa ko e gure daɗɗe. Ko ɗuum ne kadi jeyi sabaabu haa ngenndiyankooɓe mawɓe wayɓe no Mammadu Sammba Joop ganndiraaɗo Murtuɗo, Mustafa Booli Kan lollirɗo Saydu Kan, Yero Dooro Jallo, Mammadu Alasan Bah, Ibraahiima Muktaar Daree Saar, Katante Leñol Kan e woɗɓe ɓe limotaako horsinde ɓe e waɗdude e maɓɓe aadiiji nguurndam tiiɗɗi. Ko ngal ngenndiyankaagal rewi ɓe haa, kala ɗo ɓe tawi fedde fulɓe, ɓe naatat heen, ɓe ndaroo heen darnde tiiɗnde, ɓe mbaɗa heen golle maantiniiɗe haa ɓe teskee heen.
E raɓɓinaade mbiyen ñalɗi Ndulumaaji mbaɗii faayiidaa haa juuri. Annduɓe kawritii ɗoon, ganndal laaɓtungal feeñninaama heen. Naftortooɓe maa kuutoro ndeen ɓesnoore tawa coodaani, ɗannanaaki. Ganndondiral coñcungal naftowal kadi arii heen. So naalankooɓe mawɓe wayɓe no Alhajji Baaba Baydi Maal e Usmaan Hammadi Joop walla no sukaaɓe jabbaaɓe heptinaaɓe wayɓe no Raasin Jah (R.J) e Pakko leñol, ngarii e nokku, oon nokku ena haani welde e weltaade saɗne. So haaliyankooɓe mawɓe wayɓe no Demmba Hammee Gise mo Ndenndoori, no Tuunoo Gay to Wudduru kawritii e wuro, ngoon fotaani hooɗeede jeewte aduna naftooje. Etee Ndulumaaji Demɓe renndinii ko wonaa ɓeeɗoo tan fotde balɗe tati e jammaaji mumen e nder mum.
Banndiraaɓe, sellataa joofnude ngolɗoo ciimtol tawa en nduttaani teddungal fayde e Dental Ndulumaaji Demɓe, Goomu Pinal Ndulumaaji Demɓe, musiɗɗo Saada Manngaan, teeŋti e musiɗɗo Yaayaa Dem e ɓesngu mum. Musiɗɗo Yaayaa ɓooyii jokkondirde e men ko fayti e ɗiiɗoo ñalɗi. Gila e lewru juko (août) hitaande 2013, o seeraani e noddude ngam siftinde en. Hay ko ngummani-ɗen laawol Kameruun koo, o noddii en cili keewɗi. Ko ɗum waɗi nde ngartu-ɗen ñalnde 26/12/2013, en ɓuuɓtinaani, enen fof e tampude. Janngo mum tan, ñalnde 27, en ndawan Ndulumaaji ngam hawritoyde e ñalɗi ɗii hay so waktu gooto. Alla sooynataa jikke. Jamma ñalnde ndaw-ɗen ndee e ñalawma janngo mum ñalnde 28 ndee fof, en ndañii tawtoreede e renndude e Ndulumaajinaaɓe weltaare.
Ñalnde 28 ndee, Goomu Pinal Ndulumaaji teddinii en teddungal mawngal waɗani en beetawe keeriiɗo gittanɗo en sunu, mette e nimsa laawol Kameruun. Ñalnde heen en njiyii ñaantungal ngal weeɓaani sifaade, en keɗtiima njimri mbelndi e haala njuɓɓuka, ka fusataa ɓoccooɗe noppi.
Gelongal Fuuta lollirɗo, Njaay Saydu Aamadu


text:
Oolel Ngel / Oolon Kon
Oolel ko
Innde renndinnde
Oolel ina waawi ɓaggeede e fannu
Weeyo
.
Teelal Oolel ko Oolel, keewal mum ko Oolon.
Firo
Huunde reftoonde e gulaali.
Ɓeydou firo woɗngo
Won e nder nokkuuji ko wayi no daande maayo deeƴngo, suudu yaajndu ndu heewaani kaake walla yimɓe, so neɗɗo wullii, ooleel retoto ko haalaa ko no haaliraa ni.
Oolel e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Oolel e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Oolel
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Oolel
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Oolel


text:
Ɗemngal muynaangal woɓɓe wi’a ɗemngal neenirawal. Nafa maggal e no ngal ɓamtorta
Saakitaama ñannde :
Hannde altine ñannde 22 lewru 2ɓuru ka yewtere men On Tootaama Konngol, on holluno miijooji mon ko yowitii e ɗemngal muynaangal woɓɓe wi’a ɗemngal neenirawal. Nafa maggal e no ngal ɓamtorta.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Jaɓɓorgo Pese Amerik
Pesol: Amerik
Joe Biden arii, TRUMP yahii waynaaki
Ñalnde 20 saawiyee (siilo) 2021, tuggude jamɗe (waktu) 17 UTC ko piilungal Joe Biden, kawnooɗo suɓngooji hoore-leydaagal juɓɓinanooɗi toon gila 3 noowammbar...
Hakkunde Amerik e Siin : Huawei, 5G, Njiimaandi…
Suwee 2019 Donald TRUMP, hono hooreejo Dental Dowlaaji Amerik sooynaani jikke. Gila o laamii, jotondire winndere ndee fof...
Siin-Amerik : Ko firti wolnde njulaagu ?
Hare mawnde ina hannde hakkunde Amerik e Siin leyɗe ɓurɗe doolnude to bannge faggudu e winndere ndee. Amerik ina yooɓtorii Siin waasde...
Njulaagu ɓaleeɓe : Njulaagu feewde hirnaange
Njulaagu ɓaleeɓe (traites négrières) ko njeeygu miliyoŋaaji miliyoŋaaji ɓaleeɓe jeyanooɓe e Afrik hirnaange e Afrik hakkundeejo e Afrik fuɗnaange waɗtanooɓe jiyaaɓe, njulaagu nduumiingu fotde...


text:
O wiyi nelaaɗo Alla (MJKM) wiyiino « ɗumɗoo wonaa soɓe, waɗi noon ko ɗum huunde ɗuufniinde e nder mon » Naniraa ɗum ko njoyo. Tirmiis wiyi hadiis oo ina moƴƴi, ina selli, ngam sellinii ɗum Bukhaariyyu e woɗɓe.
O wiyi nelaaɗo Alla (MJKM) wiyiino « ɗumɗoo wonaa soɓe, waɗi noon ko ɗum huunde ɗuufniinde e nder mon » Naniraa ɗum ko njoyo. Tirmiis wiyi hadiis oo ina moƴƴi, ina selli, ngam sellinii ɗum Bukhaariyyu e woɗɓe.
Kedde rawaandu e mbabba tugal
Ɗum ko soɓe, woɗɗitaade ɗum ina jari. Ko fayti e kedde rawaandu, hono no naniraa Bukaariyyu e Muslimu gaa Abii Hurayrata (YMAM), hono Annabi (YJKM) wiyi “so tawii rawaandu yarii e nokkuyel gooto e mon, yo o lawƴu laabi jeeɗiɗi. Wonande Ahmadu e Muslimu : “laaɓal nokkuyel gooto e mon so tawii rawaandu salɓiima heen yo o lawƴu ngel laabi jeeɗiɗi, gadanol ngol o waɗda heen leydi. Ko fayti e mbabba tugal, geɗe mum fof moƴƴaani, alaa ko haali kedde mum”.
Soɓe
Ɗum ko tuundi nganndaandi juulɗo ina foti reenaade ɗum, ngati kala ko ɗum memi ina foti looteede haa laɓa. Alla toowɗo oo wiyi “comci maa laɓɓin!” Simoore ‘Almuddasir’ (Tuɗɗaare), Kaawise (4). Alla Toowɗo oo wiyi “Alla ina yiɗi tuubooɓe, omo yiɗi kadi laɓɓinkintooɓe” Simoore Baqara, kaawise 222. Nelaaɗo Alla (YJKM) wiyi “Laaɓal ko bannge e iimanaagal”.
- Mbaadi soɓeeji
1. Jiiba :
Jiiba ko huunde maaynde nde hirsaaka walla huunde nde hirsaaka e sariya. Ñaamde teewu mo hirsaaka dagaaki; fawaade e hadiis Abii Waaghidi Aleysi o wiyi “teewu so ittaama e jawdi walla e muumanteewel tawi engel wuuri ngel hirsaaka, ɗum ko jiiba”. Naniraa ɗum ko Abuu Daawuuda e Tirmiis. O moƴƴini ɗum, o wiyi kanko Tirmis “ngalɗoon gollal to bannge annduɓe tawa noon ɗeeɗoo geɗe ngalaa heen :
a – liɗɗi e teŋke hay ɗuum hay sinno tawaa ko ina maayi, ina laaɓi”. Fawaade kadi e hadiis ɓii Umar (YMAM) wiyi “eɗen ndagnanaa jiibaaji ɗiɗi e ƴiiƴe ɗiɗi : ko fayti e jiibaaji ɗiɗi ɗii ko liɗɗi e teŋke, ko fayti e ƴiiƴe ɗiɗi ɗee, ko heeñere e keel bajjo”. Naniraa ɗum ko Ahmadu e Saafiyyu.
b – Jiiba mo alaa ƴiiƴam ko wayi no metelli en, buubi ñaaki en, e ko nanndi e ɗeen geɗe; ɗuum ina laaɓi so tawii gootel e ɗee geɗe yanii e ñaamde ɗum soɓnataa ɗum, walla yanii heen, maayii heen, soɓnataa ɗum, so yanii kadi e ndiyam ko gootum. Nelaaɗo Alla (MJKM) wiyi : “ko wuuri e ndiyam fof ina dagii”, ɗum alaa luural to bannge annduɓe diine.
c – Ƴiyal jiiba e gallaaɗi mum e kolce mum e leeɓi mum e sigeeji mum e nguru mum, kala ko ummii e ɓalndu, ɗuum ina laaɓi, waɗi noon ko lamol ngol ina laaɓi, joganaaka wonde laaɓaani. Jahariyyu wiyi “won ƴiye jiibaaji ina kuutoree, ko wayi no ƴiye ñiibi, ko ɗum min tawi ina waɗee jeesooɗe sukundu, ina waɗee kadi won e nebbe popporteeɗe”, o wiyi kadi o yiyaani heen tanaa. Naniraama ɗum Bukaariyyu gaa Ibnu Abbaas (YMAM), ɓe mbiyi ina ngoongɗini ko njangtaa ɗoo koo hono hadiis koohoowo debbo ina wiyee Maymuuna, oon wiyi “hono nelaaɗo Alla (MJKM) wirtiima mbeewa ina jiibi, o wiyi “haaniino on ƴettiino nguru nguu ñobbon ɗum”. Ɓe mbiyi “ɗum ko jiiba”; o wiyi “haɗaa tan ko ñaamde teewu nguu”. Naniraa ɗum ko Dental annduɓe.
To simoore “el an-aan”, kaawis 145, Alla wiyi “haɗaa e jiiba tan ko ñaamde teewu nguu, kono ko wayi no nguru, hudusuru, ñiiƴe, ƴiye, sukundu, e kala mbaadi leeɓol, ɗuum ina dagii huutoreede”. Kono noon kadi huunde (infihatu) ummotoo ko e kuuse so dammuwol hirsaama ina oolɗi, ɗuum so jillondiraama e kosam jawdi laaɓɗam, ina waɗta ɗum formaas, oon formaas ina ñaamee hay sinno ittaa ko e dammuwol maayngol. Ina waɗi luural seeɗa to bannge annduɓe diine adinooɓe ɓee, ngam naniraa Ibnu Munsiru e Ibnu Abii Haatim hono sahabaaɓe nelaaɗo nde ɓe udditi leydi Iraak, ɓe ñaami oon foromaas tawi ummii ko e nayi ladde, ɗum woni edi, gooto e eda (Buffle), hono biyeteeɗo Salmaan Al Faarisiiyu o naamndaa ma ko faati e formaas mbele ina dagii walla ina harmi, o wiyi “dagii tan ko ko Alla dagni, harmi tan ko ko Alla harmini”. Ngalɗoo naamnal noon, o naamndaa ɗum ko nde o woni cukko Umaar Ibnu Khattaab (YMAM).
Ƴiiƴam
So dammuwol ina hirsee ƴiiƴam fuufojam ɗam ɗaam ina harmi ñaameede. To bannge juulɓe, to bannge heeferɓe noon, ina kuutoroo ɗam, ngam to bannge maɓɓe so dammuwol ina hirsee eɓe ƴetta nokkuyel ɓe cakka, ɓe ƴetta ƴiiƴam ɗam, ɓe naatna ɗum nder tektekol, ɓe ndefa ɗum, ɓe ñaama.
Toɓɓere ƴiiƴam e ɓalndu walla e comcol
Naniraama Aysata (YMAM) “a min ñaamatnoo teewu tawa a min njiya ƴiiƴam kesam e hunuko barme oo walla teewu ina waɗi ƴiiƴam, kono haɗataa min ñaamde”. Kono Al Hasan wiyi “juulɓe ceeraano tawo e gaañanɗe mum en ina mbaɗi walla ina ciimta ƴiiƴam”. Hono Umar Ibnu Khaddat ina juulatnoo tawa gaañannde mum ina ɓula ƴiiƴam. Hono Abuu Hurayrata wiyi “yiyaani tanaa e toɓɓere ƴiiƴam walla ɗiɗi memde ɗum neɗɗo, walla comcol mum”. Fof faati noon ko e ƴiiƴameeje goɗɗe ko wayi no “ƴiiƴam tenɗi, walla ñakki, walla ɓowɗi e ko nanndi e ɗeen geɗe, ɗuum hay huunde bonnataa e sallige juulɗo.”
Teewu mbabba tugal
Teewu mbabba tugal ko soɓe, mo waawi fof yo reento ɗum. Ngam Alla wiyi “ñaamde jiiba e ƴiiƴam puufojam e kirsugol dammuwol, walla teewu mbabba tugal, ɗuum ko soɓe”. Kono leeɓi tugal bonaani, to bannge annduɓe.
Tuure neɗɗo e coofe mum
Annduɓe diine ina kawri e coɓgol tuure neɗɗo e coofe mum. Heddii noon ko coofe cukalel ngel waɗtaani ñaamde gawri e ko nanndi e ɗuum ina yaafaa, bonaani.
So tawii cukalel taariima e dow mawɗo, ɗuum o wisat heen ndiyam tan, hono no hadiis Ummu Ghaysi (YMAM) wiyri nii, omo addi ɓiyngel makko ngel yontaani ñaamde, ngel soofi e dow comci nelaaɗo (MJKM), nelaaɗo noddi yo addane ndiyam, ɓe ngaddi ndiyam ɓe mbisi heen, ɓe nguppaani comcol ngol. Oo hadiis noon ko kawraaɗo.
Wadiyyu
Wadiyyu, ɗum ko dihal danewal lerɓukal, keewkal yaltude e neɗɗo caggal coofe, kaal dihal ko soɓe ko aldaa e luural. Hono Yumma Aysata (YMAM) wiyi “ko faati e wadiyyu ɗum arata ko caggal coofe, ɗuum so arii, neɗɗo lootata tan ko njogoram mum caggal ɗuum o salliginoo, o loototaako.” Naniraa ɗum ko Ibnu el Munsiru.
Hono Abuu Abbaas (YMAM), o wiyi “maniyyu kañum ina waɗi lootngal, kono majyu e wadiyyu ɗuum ko njogoram tan lootetee”.
Al majyu
Almajyu ko ndiyam ndanejam modduɗam. Heewi yaltude ko e miijo ngondiigu debbo e gorko, walla sigorigo hakkunde maɓɓe, so ina yalta noon neɗɗo tinataa jaltugol mum, ina yalta e debbo, ina yalta e gorko, kono ɓuri heewde ko e debbo. Ko ɗum soɓe, anduɓe fof ina kawri heen. So wonaa tawa memii ɓalndu, ndeen a lootat ɗum, so memii comcol noon suuɗiima a wisat heen ndiyam, waɗi noon, ko sagata ɗum seerataa arde e mum, ko ɗum tagi ɗum hoybineede no tare cukalel nii.
Hono Sahle bun Hunayfa (YMAM) wiyi “laatiima almajyu ina yalta e am sanne, sahaa e sahaa fof ko mi ɓuftiiɗo, ciftor-mi yo mi yah to nelaaɗo (MJKM), njah-mi toon, naamndii-mi ɗum, mbiy-mi miin miɗo yiya majyu ko heewi sanne, hol no mbaɗat-mi?” O wiyi “lawƴu terɗe maa tan calligino-ɗaa”. Mbiy-mi “so ɗum memii comci am noon?” O wiyi “ñeɗaa ndiyam e newre maa, mbisaa e dow heen”.
Maniyyu (kañtudi)
Yoga e annduɓe mbiyi ko ɗum soɓe. E ko feeñi heen, e ko laaɓi heen, kono tan ɓuraa yiɗeede ko lootde ɗum so tawii ina leppi, so tawii ina yoori ko morñude ɗum. Waɗi noon Aysata (YMAM) wiyi “laatinooma mbiɗo loota maniyyu so tawii yanii e comci nelaaɗo Alla (MJKM) so tawii ina hecciɗi. So tawii ina yoori mi moññat ɗum. Hono Ibnu Abbaas (YMAM) o wiyi nelaaɗo Alla (MJKM) “kibaaru comcol memngol maniyyu?” O wiyi “ɗum nattii golle ñitte e tuute, so ɗum memii ma, a momtat ɗum, momtiraa ɗum tekkere “.
Jibriil Muusaa Joop,
Ina jokki


text:
Ñalnde aljumaa 20 feebariyee 2015 aksidaa bonɗo waɗii Attaar e Shingiti, nokku ina wiyee taccirgol Amojaar. O 16 maayɗo e 27 gaañiiɗo, kamɓe fof ko ɓe koninkooɓe, nde tawnoo ko kamiyoŋ konu waɗi aksidaa oo. Fotde 60 kooninke fof njolnoo e makko nde o hippotoo ndee.
Ñalnde aljumaa 20 feebariyee 2015 aksidaa bonɗo waɗii Attaar e Shingiti, nokku ina wiyee taccirgol Amojaar. O 16 maayɗo e 27 gaañiiɗo, kamɓe fof ko ɓe koninkooɓe, nde tawnoo ko kamiyoŋ konu waɗi aksidaa oo. Fotde 60 kooninke fof njolnoo e makko nde o hippotoo ndee.
Ina wiyee ko o kamiyoŋ kiiɗɗo, tampuɗo. Nanaama kadi, kamɓe jolnooɓe heen ɓee, ko ɓe yimɓe “génie”, yimɓe humpitiiɓe golle mum en, heewɓe sokleede. Wiyaama wonde “dognatnooɗo oto woor jiiltol mum, oto oo leƴƴitii e yoret haayre” e wiyde kooninke gooto.
Jolnooɓe heen ɓee ko aratnooɓe fooftaade. Ɓe ngonnoo ko rewo goɗɗuɗo ngam reende kisal laabi gonɗi toon, ɗi ownooɓe walla waɗooɓe njulaagu cuuɗiingu kuutortoo. Gila 2010 taƴe konu keewɗe ina lomlomtondira toon.
Yo Alla yurmo maayɓe ɓee, yaafoo ɗum en


text:
Ngam wallude yimɓe gollotooɓe e ammbasaduuji men ɗii ɓeydaade faamde no moƴƴi wiris Ebola oo, en njokkondirii e fannuyankooɓe men wonɓe e Departamaa Detaa, halfinaaɓe ko faati e cellal. Ɓe mballi en lelnude doggol peeje ɗe min kollitta on e nder haala newiika.
Haralleeɓe men cellal ɓee ina teeŋtini himme gonɗo e ɗooftagol ɗee jamirooje ɗe Nokku Rewindo Raɓo-raaɓooji mo Fedde Adunankoore Cellal (OMS) lelni.
· Bilwile ñaamooje ɓiɓɓe leɗɗe ina tuumaa wonde cabbuli wiris Ebola oo ;
· Ina hiisa ko kadi ko bilwile ñaamooje ɓiɗɓe leɗɗe ndaaɓi bilwile e baaɗi, ɗiin ne ndaaɓi yimɓe ñawu Ebola nguu ;
· Ko bilwile e baaɗi kam e teewu ladde ndaaɓaangu, ngu defraaka no moƴƴi walla ngu ɓenndaani, ngadda e yimɓe wiris Ebola oo ;
· Daaɓondiral hakkunde neɗɗo e neɗɗo noon, ardata ko nde celluɗo memondiri e neɗɗo piɗaaɗo ñawu nguu, ñawɗo no feewi, walla kadi rewrude e ɓulam[1] ɓalli yimɓe ñawɓe Ebolaa oo.
· Daaɓondirgol neɗɗo e neɗɗo ngal ɓuri heewde waɗde tan ko hakkunde rennduɓe galle wonduɓe e neɗɗo mo wiris oo fiɗi, walla safrooɓe halfinaaɓe rokkude ñawɓe ɓee safaara.
· Saabunnde e worde sawel e naange walla liirgol comci e naange ina njaawri wiris oo. Masiŋ guppoowo ina wara wiris gonɗo e comci, garduɗo e ɓulam ɓalli ñawɓe ɓee.
· Neɗɗo na waawi soomde wiris oo fotde balɗe 2 haa balɗe 21 (hakindo ngoo ko balɗe 5 haa 8), hade mum feeñninde ñawu nguu e rafeede cellal. Yimɓe fiɗaaɓe ɓee mbaɗtata raaɓde tan ko nde ñawu nguu feeñi e mum en haa waawni.
· Wiris fuɗɗotoo tookeede tan ko nde ñawu nguu feeñi. Fuɗɗortoo noon ko e ƴiiƴam, caggal ɗuum e ɓule ɓalndu ko wayi no tuure e kaaye e goppe, kosam enndu e kañtudi e warñeende.
· Neɗɗo ñawɗo wirus Ebola oo, raaɓataa yimɓe yimɓe satiiɓe ɗum ɓee.
· Sabu ɗum, won ko seedtaa ko heewi e paawngal Ebola, haa teeŋti noon to wuro wiyeteengo Kikwit to Rippoobilik Konngo Demokaraatik. Toon, aadaaji ganni ina kaɗi sukaaɓe memde ñawɓe. Teskaama toon sukaaɓe wuurdunooɓe e suudu wooturu e jibnaaɓe mumen ɓe paawngal Ebola wari, ndaɗi e ñawu nguu, tawi wiris oo meeɗaani yettaade ɗum en.
· Ndeke, memde kaalis, walla soodde ñamri ngaadoraandi ñalnde kala, walla lummbaade pisin ngaddataa e maa ñawu Ebola.
· Alaa hujja woodi to bannge cellal fagnoowo jowgol diwngo laaɗe diwooje hakkunde leyɗeele, walla guddugol keeri hakkunde leyɗe, walla gustugol yah-ngartaa e ɗanle yimɓe, walla ndeen guddugol ammbasaaduuji, e antampirisaaji e ekkolaaji.
· So a ɗooftiima aadaaji moƴƴi, ko wayi no teddinde sahaa kala sooɗoraade juuɗe maa saabunnde, a hisat e ñawu nguu ɗoon ɗo a memondiraani e neɗɗo ñawɗo ñawu nguu.
Oɗon ñaagaa nde caraton ɗii ɗoo kabaruuji e nder sehilaaɓe mon e ɓesnguuji mon. Oɗon ñaagaa no feewi nde mbaasaton ownirde beeli yimɓe haalaluuji keewɗi e nder jaaynirɗe.
On njaaraama!
Fulo : Bookara Aamadu Bah
http://www.guinee7.com/2014/08/21/alerte-du-departement-detat-americain-sur-lepidemie-de-la-fievre-ebola/
Departemaa Detaa (United States Department of State, ko heewi tonngireede nii State Department walla DoS) woni, to Dental Dowlaaji Amerik, nokku kalfinaaɗo jotondire winndereeje. O tolnondiri ko e ko mbiyaten “Ministeer geɗe caggal leydi”. Ardotoo nokku oo ko Kuuɓal Dowla, Gila 1 feebariyee 2013, ngaal Kuuɓal Dowla wiyetee ko John Kerry.
Joɗnde Departemaa-detaa (Nokku Dowla)
Joɗnde Nokku oo woni ko e taakawu Harry S Truman Building, sara White House, woni galle laamorɗo Dental Dowlaaji Amerik e nder wuro Washington.
[1] Ɓulam woni kala ko ɓulata e ɓalndu neɗɗo, ko wayi no ƴiiƴam, tuute, tuure, warñeende, coofe…


text:
Maayde Toma Sanakara, suudu ñaawirdu ndun Tawnii Kompawore, laamɗo kiɗɗo Burkina Faso e tuumaaɓe ɓen
Saakitaama ñannde :
Blees KOMPAWORE laamɗo Bukina Faso follaaɗo on tawnaama e tuumaaɓe ñaaweteeɗe fii maayde Toma Sankara.
E caggal duuɓi cappanɗe tati gila oo war-hoore waɗi, Blees Kompawore, ñaawete sabu maayde Toma Sankara. Ko ɗum holli Gii Herwe KAM laabiyankeejo bambamɗo ɓeyngure Toma Sankara. Ngol piilol ñaawoore war-hoore Toma Sankara, no tefeede gila duuɓi heewɗi. Hannde e talata ñaawooɓe ɓen hollii ɓe gaynii tefoore aranere nden. Ɓe jonitii piilol ngol suudu ñaawirdu kununkooɓe Wagadugu.
Tuumaaɓe ɓen fow, ko ɓe sappo e nayo, kono woɓɓe e maɓɓe maayi, Ko ɗum holli Meteer Gii Herwe KAM.
No tawaa e ɓen tuumaaɓe, Jeneral Gilbert Jenndere, tawanooɗo e hooreeɓe konunkooɓe Burkina Faso, fewndo Blees Kompawore laamii.
Kono fewndo ɗoo, anndaaka ko saa’i hommbo ndee ñaawoore fuɗɗotoo. Hino waawi, ka nde waɗa e caggal Blees Compawore, doguɗo fattoyii Koddiwaar, gila hitaande ujune ɗiɗi e sappoy e nayi.
Toma SANKARA, ko e hitaande ujunere e temeɗɗe jeenay e cappannɗe jeetatai e tati o laami. O waraa e hitaande ujunere e temeɗɗe jeenay e cappanɗe jeetati e jeeɗiɗi, tawi himo jogii ɗuuɓi 37. En anndintinay wonnde, e nder duuɓi noogay e jeeɗiɗi ɗi Kompawore laami ɗin, fii ndee ñaawoore wowlaaka.


text:
Tuma nde Liyonel Mesii, yillii leydi Gabon, Aali Bonngoo e laamu mum ndukraama, ñiŋaa no feewi. Tuggude nde hoodere mawnde fuku koyɗe, arsantinnaajo mo kippu Barseloon wi’i koyɗe cip dow leydi Alhajji Umaar Bonngoo, saaktooɓe kabaruuji, dobotooɓe geeseeji enternet kam e luulndo leydi ndii ndañii ko ina coccoo. Naamnde maɓɓe mawɗe ɗee ko holi ko woni jooni gini golle ɗowngu laamu leydi ndii ?
Mbele engu jogii garwanɗe (ko himmi ko laamu ngu ardini), walla alaa, ko e memmbaade tan ngu woni ? Urmbiti noon duko ngoo, ko garaangal toon pettoowo fuku ŋanaa, hono Liyonel Mesii, jippiiɗo e ndiwoowa mum ɓoornaaki so wonaa simbisel ñillel e tuubayel ceekingel kaaɗngel dow koppi, yalti ina waɗi juuɗe e poosooji koyɗe, ellee garɗo yuurnaade (e wiyde maɓɓe), wasorde.
E nder ndii leydi, ɗo luure keewi, njillu arsantinnaajo mo Kippu Barseloon, ina woɗɗi boom nanondireede. Lannda luulndo UPG, kañum kam nii yiyri ko Liyonel Mesii ina ŋakkaa nehdi e hurum no feewi: « Mesii, hoodere winndereyankoore foku ari ko ina waɗi juuɗe e poosooji, holtaani, laaɓaani, yooɗnaaki, hay waare mum femmbaani, ellii jilliiɗo “zoo”, ɗo kulle ladde ɗehatee », hono no jaaynde Figaro ƴettitiri haala kaa. Won ɓeen noon ina njiyra ɗum to bannge Aali Bonngoo e to Mesii too fof, ko ɗum yankinaare tan e tellitinde hoore mum haa jaamaano oo heɓa ɗum, ɓeya gaa ne ina mbiya, ɗum wonaani so wonaa lonngorɗe politiki, mbele heɓde won ɓeen!
« Timmuɗo, joom aadi »
Aali Bonngoo Odimmbaa, hooreejo leydi ndii, holliti kañum ko yiyaanii e Mesii so wonaa ko o gorko joom konngol: « Nana wona duuɓi seeɗa, mi tawii mo Barseloon, caggal yeewtere seeɗa, o fodani mi, maa o yillo Gaboŋ, waɗde ko o joom konngol tan, kuuɓnuɗo aadi mum ». Nii woni o arii, o tawtoraama kisa gaafgol haayre adannde dingiral foku koyɗe (estaad) to wuro Poor Sentiy, wuro ɗiɗmo leydi ndii, wuro alɗirngo ndeelam petoroŋ. Kanko Mesii ne o hollitii ko e bismaang ngo o nootii, kam e ɗaɓɓitaande sehilaaɓe makko Samiyeel Etoo e Dekoo, ɓe o fettidi Barsaloon, etee kadi ɓeen hannde ko e diisneteeɓe Aali Bonngoo njeyaa. Ciftinen kadi, ko leydi Gabon foti jaɓɓaade kawgel fuku Afrik 2017 (CAN 2017). Gaafgol ngol waɗi ko e dow dingiral jaajngal, keewngal ceenal, e yeeso yimɓe laamu, kalifaaɓe tedduɓe heewɓe kam e jaaynooɓe yonɓe.
«Peelee ariino Gaboŋ, woodii ko mofanaa»
Estaad gaafanaaɗo haayre adannde oo, eɓɓanaa ko hedde 20 000 jooɗorde (palaas), tawi ko e makko foti fetteede kawte gadane ƴeewndorɗe gila e lewru nowammburu 2016. Golle mum poti gasde ko e maayirɗe 2015. Leydi Gabon yuɓɓiniino kawgel ngel nder hitaande 2012 wallondirde e leydi hoɗdiindi mum Gine Ekuwatoriyaal, yuɓɓinde kawgel 2015. Eyyoo, njillu Mesii ina siftina en njillu ngoɗngu ! Kaananke fuku Peelee mo Bereesiil, ñookananoo ma 2,5 milyaar e kaalis seefaa, ko ina tolnoo e 3,8 milioŋ Oroo, nder balɗe 5 tan njillu toon to Gaboŋ, hono no jaaynde Figaro. So tawii ɗuum jaalɗii, ko alaa e sago gabonaaɓe njiɗa loskude so tawii alaa ko sornii les.
Dooro Gey-Boobo Loonde


text:
Ullundu Ndu / Ulluɗi Ɗi
Ullundu ko
Innde renndinnde
Ullundu ina waawi ɓaggeede e fannu
Kulle
.
Teelal Ullundu ko Ullundu, keewal mum ko Ulluɗi.
Firo
Kullel nanndowel e barogel taktakel, so ina woya ŋeewat, ina nehee e nder galle, ina wuura ladde.Ñaamata ko gertooɗe en, pooli en kono yaawri fof ko doombru
Ɓeydou firo woɗngo
Ullundu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Ullundu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Ullundu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Ullundu


text:
Caggal nde Siidi felliti artirde taccinaaɓe e mumtude macungaagu, cehilaagal makko e senerooji fuɗɗii bonde. Ngal boni noon ko nde Siidi felliti waylude guwarnama, caggal ɗum itti Seyn wul Seydaan e yimɓe mum, joɓranooɗo ballal mum Siidi, wonde hooreejo hilifaaɓe.
Laamɗo keso o hokki mo tuugnorgal golle makko. Ɗo o woni mawɗo hilifaaɓe ɗo, omo faami wonde hakkunde Siidi e militeeruuji nattii welde, tee omo nana ko ɓeen mbiyata Siidi ko («nayeejo», «konaar»), tee kanko ne omo huutoroo ɗum to bannge politik.
Ngalɗoo luural udditani Seyn damal jaajngal ngal o huutorii sanne. O waɗti fompaade hooreejo leydi, o natti wonde gollodiiɗo mum. O faalkisii cosgol parti ADIL (parti persidaa), o woni e nomande senerooji yimɓe mum en, o waɗti daraade no hooreejo leydi foti daroraade … ɗum fof ko yiɗde welnaade senerooji e hollitde o wondaani e Siidi. Diiso hilifaaɓe ngo o yuɓɓinnoo to Nuwaadibu ɗo o jaɓɓoraa no hooreejo leydi, o jaɓɓorii Siidi no morom makko.
Lebbi tati caggal batu hilifaaɓe to Nuwaadibu, seppooji murto ɓesngu mbaɗi e yoga e nokkuuji fuɗnaange leydi ndi (Neema, Timbedara, Jigenni, Kankoosa), njaaɓani reɓde e leydi he kala. Ɗum addani mawɗo leydi o miijaade yuɓɓitinde guwarnama mum. No geɗe ɗe njahri nii addani mo faamde wonde Seyn wul Seydaan ko neɗɗo militeer en.
Etaali liɓgol
Duñondiral yimɓe wallitnooɓe mo ngam heɓde moni kala huunde, haɗi Siidi waawde toɗɗaade guwarnama ngootaagu ngenndi mo luundo ngo seeraano e ɗaɓɓude.
Tabitingol tuugnorgal makko ina ɗaɓɓunoo ngonka kesa e doole kese, tawi wonaa ɗe o gollondirtunoo ɗe. Kaɓɓondire kese tafaaɗe e guwarnama Wul Waaghef ɗe, mo RFD e AJD/Mr calii jeyeede e mum o, ko udditaare feewde e doole kese, kono wonaani guwarnama ngootaagu ngenndi. Tee senerooji ɗi kollitii njaɓaani yimɓe haɓotonooɓe laamu O. Taaya ngu njeyee e guwarnama he.
So goonga, ɓurnoo muusde militeer en ɓe ko naatgol UFP e Tawasul e guwarnama, wonaa ko ɓe mbiyata «maale bonanndeeji». Dumunna juutɗo ko yimɓe militeer en ngoni e etaade faamninde ɗum en wonde Siidi ina jogii tuugnorgal politik jogorngal waylude sifaa leydi ndi, kono kadi woni ko e yiɗde tafdude e wallidiiɓe mum hesɓe ɓe keeweendi kesiri, mbele ina toɗɗitee manndaa ɗiɗmo.
Nii woni ɓe ngummanii liɓde mo. Heewɓe kaalii wonde njilluuji keewɗi ɗi Abdul Asiis waɗi to Farayse e Maruk (ɗo Muhammed 6 e hooyre mum jaɓɓii mo), ngaddanii ɗum jaɓnude ɓeen wonde Siidi ina leefi, waawaa gaddaade deeƴre leydi ndi, tee ko gardiiɗo belsindiiɗo, diwɗo diidol ngol CMJD taƴannoo ɗum e daawal ɓennungal ngal (keptingol parti islaamist, ɓallagol ownooɓe jokkondirɓe e Polisaariyoo).
Ina wayi no ko e ɗee ɗanle miijo liɓde Siidi ngo ɓenndi. Heddinoo tan ko fadde haa sahaa mum yonta. Guwarnama gadano wul Waaghef, rokki senerooji hujja, sibu wonde «kaɓɓondiral kaawningal hakkunde ardinooɓe PRDS e Islaamiste en e wonnooɓe kominist en».
Ɓe puɗɗorii murto depiteeji Adil, ɓe ardii ɗum goomu ganndiraaɗo «goomu Awjeft» (depiteeji Adraar, hono Wul Maham e wul Saamel e El arbi wul Jideyn e Abdel Kahaar, ɓe kalfinaaɗo kisal leydi ndi, hono kolonel Haadi wallitta sahaa e sahaa kala). Fayndaare murto ngo ko liɓde Siidi e rewrude e laabi sariya walla kam e feere nde sariya waawi jaɓde.
Ko e dow ɗuum wallidiiɓe maɓɓe woɗɓe njaɓi wallitde ɓe. Hooreejo leydi o, jaaborii «yiɗde maɓɓe joɗɗinde ɗaɓɓaande goppugol golle» wiyde ina fusa Asammbele.
Ndoolndoolaagu
Guwarnama wul Waaghef gadano ɓuraani lebbi ɗiɗi. Hooreejo hilifaaɓe o, nde tawnoo jeyanooka e joopaaɓe ɓe, toɗɗitaa yo taf guwarnama keso. Ufp e Tawasul njeyaaka heen. Kono hare nde ina woɗɗi joofde. Murtuɓe ɓe ɓeydii jartodinde. Ina wiyee wonde ammbasaduuji leyɗe hirnaange mbaɗiino maslahaa hakkunde ceŋɗe ɗiɗi ɗe : persidaa haayti fusde asammbele o, militeeruuji ndartina murta mum en.
E nder balɗe seeɗa, doole murto ngo puɗɗii ustaade, tawi hooreejo leydi o, heɓii e maɓɓe fotde depiteeji noogaas ciifnooɗi ɗaɓɓaande ittugol hoolaare (motion de censure). Ko ɗoon woni ɗo seneraal Asiis wiyata, e nder mitiŋaaji mum, wonde Siidi soodii depiteeji, kono o meeɗaa hokkude dalillaaji.
E oon sahaa murto ngo nattii jogaade keeweendi katojinaandi ngam dagnude golle mum en. Kulol mawngol naati ɓe. Nii woni, ñalnde 5 ut, anndiraaɓe «goomu Awjeft» e huunde e koyhoyi murto ngo njoɗii e batu ngam «waylude» feere.
Ɓe mbaawaa hankadi huutoraade parlemaa ngam liɓde hooreejo leydi o, ɓe nattii jogaade keeweendi. Ɓe ummini feere ɗiɗmere, fotnde tabitineede e nder daawe ɗiɗi. Daawal gadanal ngal ko siwil en tabitinta ɗum : yuɓɓinde seppooji tuggude aset 9 ut, potɗi yuumtude, janngo mum, e murto ɓesngu. Ɓe udditanee dame persidaas.
Daawal ɗiɗmal ngal (ñalnde 10 ut) ko konu tabitinta ɗum, tawa «ɓesngu» noddii ɗum, ngam kadi artirde deeƴre. Ngu heɓta laamu. Waktuuji seeɗa caggal nde ndee moojobere fewjaa, Siidi wul Seek Abdallaahi tintinaa ɗum. Ngolɗoo laawol kadi, o jaaɓtorii ɗum tan ko ittugol e golle mum en senerooji tati larme ɗi, e rewrude e kominikee rajo, weetndoongo 6 ut, tawi alaa fof feere woɗnde o ƴetti ngam waawoore yuumtinde kuulal o ƴetti ngal.
Wonaani waktuuji ɗiɗi caggal ɗum, senerooji ɗi mbaɗi mo kuudetaa.
Oñtugol
Kuutoragol kuudetaa haɗii liɓgol hooreejo leydi o «dagaade». Ko ɗum ɗoo yimɓe wonanɓe Siidi kuutorii e nder jeeyngal mum mawngal e lebbi cakkitiiɗi ɗi. Ina wayi no senerooji ɗi ko «dullinaaɗi» e wilde mawnde ɗo etotonoo kam en e sete parlemaateeruuji e wallidiiɓe mum en caggal leydi, taaraade, ɗo njiɗaano naatde. Ko ɓe waɗnaaɓe feere nde ɓe njiɗaano huutoraade : so kuudetaa militeer mo nganndu-ɗaa Afrik e winndere nde jaɓantaa ɓe, sibu mum en luulndaade kala «keɓrugol laamu rewrude e ndoolndoolaagu, walla feere nde rewaani laawol».
Siidi wul Seek Abdallaahi naatnii aadaaji kesi to bannge laamu ceertuɗi e ko woowanoo e duuɓi capanɗe cakkitiiɗi ɗi, hay so tawii noon omo waawi yooɓtoreede leefre, walla waasde hiisde. Hay so tawii noon sifaa no o waɗiri ɗum nii ina ñiŋni. Addani mo bone tan, ko o nuunɗii haa ɓurti.
Lebbi sappo e jey ɗi Siidi ardii leydi ndi, ngasii ngaska mawka hakkunde ceŋɗe ɗiɗi gañondirɗe no feewi. Hakkunde majje ko «luulndo demokaraasi» taƴondirngo e aada mum, ngo alaa ko hiilnii hankadi so wonaa reedu mum.
Mustafa wul Abeydarahmaan, gooto e sakkitooɓe senerooji ɗi, goongɗinii goodaangal ɗeen ceŋɗe ɗiɗi e nder haala mum e jaaynde wiyeteende Biladi (31 sulyee 2008) nde o wiyata : «senngo ngo wiyaa mbayliigu» (Siidi e wondiiɓe mum) e senngo «ooñtugol» (senerooji e murtuɓe).
So Mustafa wul Abeydarahmaan weñtitii sifaa ceŋɗe ɗiɗi ɗe, ɗuum ina faamnii, ko hono ɗuum addani senerooji innirde kuudetaa o «ooñtugol». Fof tan firti ko ɓe ngondaani e golle ɗe Siidi gollatnoo ɗe. Jonte tati caggal kuudetaa o, Ahmed Baaba Miskee, gooto e miijiyankooɓe senerooji jamfiiɗi ɗi, kam ne ɓeydi heen, e wondude e mawmawu e faajiraagal, wonde «ooñtugol» wontiino alaa e sago, ko ɗum waawnoo jibinde fof noon (yeewtere tele ñalnde 24 ut 2008).
Luure lugge
Wonaa kuudetaa o addi luural hakkunde waɗooɓe politik leydi ndi. O feeñnin luural ngal tan. Luural ngal fuɗɗii ko e diskuur persidaa waɗnoo e tele ñalnde 27 suwee 2007. Sibu ndeen, ɗum jibinii mettere mawnde, nde seeraani e yaajde e ƴellitaade e nder jonte e lebbi dewɗi heen ɗi. Ɗee biyaate bonɗe ɗe Siidi wiyetee, ɗiiɗoo seppooji e ɗee dille fof, wonaa tan sabu yiɗde wondude e laamu walla yiɗde wonde watilaaɓe.
Ko ɗum peeñirɗi pottital hakkunde nafooje mawɗe e miijooji ɓooyɗi ɗi njiɗaa goɗɗum ko wonaa ko woowanoo e leydi he ko, ɗi njiɗaa leydi ndi ummoo e sifaa mo wonnoo e mum o. Hay so tawii en njenanaaka ɗum no feewi, eɗen mbaawi wiyde wonde seppooji «heege» kewnooɗi to fuɗnaange leydi ndi, wonaa «heege» saabinoo ɗum en. Wiɗtooji keewɗi ina kolliti wonde wonaa ɗiin nokkuuji ɓuri wondude e caɗeele nguura saka seppooji «heege» ina puɗɗoroo toon (wiɗto PAM e hitaande 2006-2007).
Tee, won geɗel kadi jaaki yimɓe : seppooji ɗi mbaɗi ko e tunɗi (Mughataaji) ɗi nganndu-ɗaa ardinoo ɗum en kam en fof, ko ɓaleeɓe, so wonaa mo Kankoosa o, mo arindoo ɗum hardaane jogiiɗo innde «ɓaleejo», ina wiyee Muusaa Sammba Njaay. Leñamleñameeɓe Arabeeɓe umminiino jeeyngal mawngal caggal ñalɗi diisnondiral (settaammbar 2007) ko fayti e mooliiɓe e warngooji, ngal ɓe inniri «gartugol Senegaalnaaɓe», tee ɓe ɓurnoo joopaade hee ko Kalifu geɗe nderndere, hono Yaal Sakariyaa.
Oon ne, nde tawnoo tamaano, walla faamaano sarwisaajo kumpitooji – sarwisaaji sekere – (sarwisaaji renseignements) ɗi leñamleñameeɓe aarabeeɓe tami, keddinooɗi ɗo ngonnoo gila e laamu Maawiyya, waawaani faamde sababuuji ɗee dille kala, saka faamnina ɗum ardorde leydi ndi.
Kaɓɓondiral ɓooyngal
Miijanteendi ɗeeɗoo dille ndutto keeceeje ko miijanteendi leñam leñameeɓe aarabeeɓe. Ardii ngal no haanirta nii, ko Muhammed Yehdih wul Bereydeliil, ɓooyɗo haɓanaade Muritani Aarab tan. E nder binndanɗe ɗe o bayyini e lewru marse 2008 e jaaynde wiyeteende Nouakchott Info, wul Bereydeliil «tunngii mbaggu wolde». O ñiŋi heen ko cefe ɓaleeɓe ummoriiɗe worgo maayo, o jeertini kadi kala feere jogornde waylude mbaydi Aarabaagal Ngenndi Muritani. (…).
Denndaangal yimɓe ɓe njiɗaa mbayliigu, njeyaa ko e ɓurɓe jaɓande walla nanande leñamleñameeɓe ooyooɓe (ŋiyooɓe Muritani ko leñol gootol jeyi ɗum) : ɓurɓe heen nuunɗude ɓe, haa hannde ngoongɗinaani piggal e warngooji 98-91. Miijotooɓe maɓɓe, hay so tawii cuusaa wiyde ko kam ngollii ɗee golle bonɗe, haa hannde ina njedda wonde ɗum waɗiino. Tabitinnooɓe golle ɗe walla moddunooɓe heen hay so ko seeɗa, ina kuli fayndaare nde Siidi yooɓtortee nde.
Pelle leñamleñameeje aarabeeɓe ina ngoɗɗi wonde pelle ɓurɗe doolnude e dillere nde politik Siidi ummini, kono ko miijanteendi maɓɓe woni ɓurndi waawde heɗaneede e renndinnde ɗeeɗoo doole ndutto-keeceeje. Hay so tawii Breydelil e wondiiɓe ndokkata ɓe «ceen» walla «ñamri» ngam waawde tabitinde payndoole maɓɓe, wonaa kamɓe fof ngoongɗini ndiin miijanteendi, hay so tawii noon kuutoral mayri ko sodorde wonande won heen, ngam yettaade yiɗde mum en.
Fayde e Dowla mafiyaa
Ardiiɓe ndeeɗoo dillere ko terɗe haɓɓere ɓooynde hakkunde aristkaraasi konu ngu e huunde e julankooɓe (hommes d’affaires) alɗuɓe, ardiiɓe njuɓɓudi ñaayoori leydi ndi ko ina wona jooni duuɓi 30. Ina wommba saraaji maɓɓe e les maɓɓe cibooji e keewɗi, keɓaniiɗi foɓɓande kala laamu ngarngu ngam dañde ko ñaami.
Hono no Calame wiyrunoo ko ina wona jooni duuɓi joy (tonngoode 419 nde 19 noowammbar 2003), ko yimɓe «ɓe njiɗaa hay huunde wayloo». Ɓe njiɗaa fenaande natta, ɓayri tan aɓe mbaawi ɗum naftoraade. Ko yo yimɓe njebbilo, ɓayri ko kamɓe keedi dow. Yo baasal duumo, tawde wonaa kamɓe mbaasi. Woto demokaraasi laato, tawde ko kamɓe mbaɗata aɓe pirta. Ɓurɓe surpitaade heen, ɓurɓe bonde heen ɓe, ko «waɗooɓe afeeruuji» e yimɓe mafiyaa (keerol hakkunde maɓɓe ina metti anndude). Idanɓe ɓe ɓooyii ɗo e leydi he. Ko kamɓe fof ɓuri bonnude leydi ndi.
Wattindiiɓe ɓe ɓeydiima heewde e duuɓi cakkitiiɗi ɗi, ɓe mbaɗtii leydi ndi nokku ɓurɗo henanaade njulaagu dorog. Resooji tarafik dorog e sigaret njahii haa njettii hoore dowla o, ina njogori yooɓaade faggudu leydi ndi e renndo ngo.
Maale keewɗe ina kollita wonde Muritani woni ko e wontude dowla mafiyaa, nokku tarfikaaji dorog e njulaagu cuuɗiingu.
En njahraani caggal tan, ko en naattuɓe e jamma niɓɓo, ɗo luuɓol dorog e simme huftodini.
Safaɓe hoɗɓe worgo Tararsa mbiyatnoo henndu ummortoondu worgo, ɓuuɓndu ndu, adotoondu toɓo e nduungu, ko «Henndu fulɓe» (Rih el Fullaani).
En ɗaminooma «henndu fulɓe» caggal daawal 2005-2007 e lebbi sappo e joy laamu Siidi. Kuudetaa 6 ut 2008, kam e ɗii «ñalɗi kuftodinɗi senerooji» jalniiɗi, nduttinii en, sikke alaa heen, e nder niɓɓe «reedu fewfewru oo daabaa bonɗo», hakkunde tuddunde powbi.
Abdullaay Siree Bah
Biladi (Muritani)
Firo : Bookara Aamadu Bah


text:
Afriknaajo so finii subaka, adotoo ko ňifde pindinirgel mum peewnangel leydi SHIIN, yalta e darapuuji mum caňaaɗi leydi ENNDO, ňaantoo comci mum caňaaɗi BANNGALAADESH.
O ɓoornoo paɗe ɗataaɗe ITALI, yara kamatine ɓiɓɓe leɗɗe gummiiɗe ESPAAŇ, waɗa kosam ɓiraɗam, moƳƳinaaɗam leydi FARAYSE, e nder kaas mum kafe demaaɗe BERESIL.
O jola e oto makko liggaaɗo leydi JAPOŊ walla leydi ALMAAŇ, o tiindanoo yeeyirde esaas wiyeteende TOTAL, limteteende e gollorɗe leydi FARAYSE gonɗe e nder leydi makko , o loowa werlaa makko kuɓɓirɗam haa heewa, o Ƴetta telefoŋ makko peewnaaɗo leydi KORE, walla portaabal Samsung ňeeňɗinaangal leydi TAYWAAN walla aayfoon ummiiɗo AMERIK, o yoɓira ORAAS MONEY, gollorde leydi FARAYSE, jooɗiinde ina golla e leydi makko.
So midi yonii, o yalta biro makko, omo karwitii ha o yoori kos, e nder nguleeki caɗtuki, tawa ko westeeji moƳƳinaaɗi e gollorɗe Orop o ɓoornii.
So ɗuum ɓennii, O tawoya sehil makko e ňaamirde yooɗnaande haa wayi no jam, ɓe ňaamda ndefuuji tuubakooɓe, caggal bottaari, o wutta sigiret giwɗo leydi AMERIK, o siiɓoo njaram irlanndeejam.
O hama, o ficca maaro KAMMBODJI, o yara konnjam Piyeer KASTEL, peewneteeɗam leydi FARAYSE, so o hootii galle, o uddita tele makko, o yeeɓa kawgel fuku-koyngel hakkunde Barsa e Royaal, e nder kanaal sat, mo leydi FARAYSE, tawa so en kiisiima, dendaangal kaalis mo o yaltini oo fof, alaa heen hay tanka gooto, keddiiɗo e juuɗe Afriknaajo; kaalis fof, hooti ko e hakkunde Oropnaaɓe, Asiinaaɓe e Ameriknaaɓe ?!
Caggal ɗuum, nde tottu-ɗen kal men fof woɗɓe, njooɗo-ɗen eɗen njeewta hakkunde men, eɗen ndokkondira miijooji e hol ko haɗi Afrik ɓamtaade ? Hol ko haɗi golle e kaalis woodde e leyɗeele men ? Hol ko duunde haɗi Afrik ndee yahrude yeeso ?!
Tuugaade e oo ɗoo sifaa, ngonen noon e wiyde caɗeele men, ko woɗɓe pawi ɗumen e dow men ?!….
BANNDAM EN, PINEN, KOONI PINEN, ALLA WEETII – ENEN AFRIKNAAƁE, WAYLAARE MEN FOTI FUƊƊORAADE KO E JUUƊE MEN, WONAA E JUUƊE GOƊƊO WALLA WOƊƁE !!
*Yoo jam Alla e kisal e ngaynaaka Mum ngon e men !*
*Jippinɗo* : Pr. Abuu SIH
*Firo e sawtowol* : Aamadu Tijjaani KAN.


text:
Jaɓɓorgo Pese Jaŋde
Pesol: Jaŋde
Bakkaa 2021 : Pinen, weetii !
Njeñtudi daawal gadanal bakkaa 2021 jibinii haala keewka he nder Muritani. He nder 100 kanndidaa kala, ko 8 fat keɓi heen, ko...
Teeŋtingol ɗaɓɓaande laawɗingol ɗemɗe ngenndiije Pulaar, Sooninke e Wolof, kam e...
Ngam laawɗingol e naattingol timmungol ɗemɗe ngenndiije nder tippudi nehdi e jaŋde MuritaniTuggi 1960 faade hannde, mbayliigaaji jaŋde keewɗi mbaɗaama he Muritani...
Dawruɗi juumtuɗi Ɗemngal janngirgal
Winndannde faatunde he yiyannde politik Banke Moñnjaal « So sukaaɓe ngadoriima tawo jannginireede he nder ɗemngal ngal kaalata, paamata...
Ñalɗi jaŋde FƁPM : naftoraade kesam-hesaagu
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder...
Miijo : Doosɗe mbinndiin “ñande”
Laɓɓinde mbinndiin helmere “ñande” ko huunde jojjunde, nde tawnoo musidɓe heewɓe hannde njahri winndirde ñande ko ñalnde. Mbele ina wellira no ɓe...
Ko ɓe miijii he mbayliigu TNJ
Sammba Caam, hooreejo FPC : « So tawii eɗen poti semmbinde ɓamtugol ɗemɗe men e pine men –yimɓe ina ngonani...
Maruk : Tamasig naatii ekkol
Ɗemngal Tamasig (ɗemngal Berbeer en) laawɗinanooma e leydi Maruk e hitaande 2011 ; ngal laawɗinaa kadi to Alaseri e hitaande 2016. Jooni laamu Maruk...
Jaŋde to Danemark : ekkaade « yiɗande banndum ko yiɗani hoore mum »
Leyɗeele tati rewo Orop (Danemark, Suwed, Finlannde) ina keewi limtaneede yeruuji moƴƴi to bannge jaŋde, ɓamtaare, njuɓɓudi renndo, weytaare ekn... Yeru, to Danemark...
Jaŋde rewɓe e nder Fedde Ɓamtaare Pulaar e Muritani : Juutagol...
Ñalnde 19 oktoobar 2018, FƁPM yuɓɓinii ɗo joɗnde mum ɗoo,kewu juutagol daawal ɗimmal eɓɓaande MANOS. Eɓɓaande ndee ko eɓɓaande...
Kawral Ngalluure Saŋe woni ko e jihaadi jaŋde
Fedde Kawral gure Ngalluure Saŋe (Commune de Sanghé) gonɗe e Nuwaasot njuɓɓinii yeewtere fattamlamre e nder Nuwaasot to dingiral pine biyetengal Galaksi (Galaxy) ñalnde...
12Page 1 of 2


text:
“Weleede e metteede kala, Muritani woni ko e tonndu mbaangu. Ko kewi Jabali koo ko e ndiin njoɓdi jeyaa.”
E nder yeewtere nde o waɗdi e lowre internet wiyeteende Kassataya.com, Ahmedu wul Abdallaahi, gonnooɗo nulaaɗo keeriiɗo Koolaaɗo Kuuɓal Fedde Ngenndiije Dentuɗe to leydi Somaali, gardiiɗo hannde ‘Centre 4S’, wiyi wonde, Muritani hannde, « weleede e metteede kala, ko ko jiñii e iiñcuru ».
“Weleede e metteede kala, Muritani woni ko e tonndu mbaangu. Ko kewi Jabali koo ko e ndiin njoɓdi jeyaa.”
E nder yeewtere nde o waɗdi e lowre internet wiyeteende Kassataya.com, Ahmedu wul Abdallaahi, gonnooɗo nulaaɗo keeriiɗo Koolaaɗo Kuuɓal Fedde Ngenndiije Dentuɗe to leydi Somaali, gardiiɗo hannde ‘Centre 4S’, wiyi wonde, Muritani hannde, « weleede e metteede kala, ko ko jiñii e iiñcuru ». Haala makko kaa noon toɗɗii ko iiñcuru wonndu hannde e leydi Mali nduu, dillinndu diiwaan Saharaa-Saahal oo fof.
Ahmeddu wul Abdallaahi ko neɗɗo kumpitiiɗo no feewi, goowɗo halfineede kaaldigal e nder kareeli caɗtuɗi. O jeertinii gila e jooni « neɗɗo ina anndi no hare ardata, kono waawaa abada anndude no joofirta ». Kaa haala ko yiɗde teeŋtinde darnde nde Muritani yooɓtoraa daraade, haa arti noon e ballal ngal wiyaa ina walla rebel MNLA en. E wiyde makko, « ɓeen ko ɗoo ngonnoo, tee haa hannde ko ɗoo ngoni e Muritani ». Hay persidaa leydi ndii, hono Muhammed wul Abdel Asiis, heɓtinii ɗuum e nder yeewtere waɗdunoo e jaayɗe leydi Farayse e lewru abriil 2012, nde o wiyata wonde gonaangal ɓeen e Muritani wayi tan ko no gonaangal Malinaaɓe worgo nii e nder Muritani.
Kono Ahmeddu wul Abdallaahi siftinii wonde kala jiiɓru ina jogii coodgu ; kewu Jabali (Mali) oo ko heen jeyaa. Kono tan, o wayi ko no mo faayraani non fof. O jaarii feere laamu Muritani jaggirde oon kewu no huunde heɓtiinde nii. O ñiŋii warngo waajotooɓe sappo e njoyo ɓee, ɓe heen njeetato cikkaa ko Muritaninaaɓe.
Kono kadi, o jeertinii e musiiba baawɗo ummoraade e ngonka njiiɓiika Saharaa-Saahel hannde kaa, so tawii peeje cakkaaka gila e law ngam hanndaade ɗum, sibu ko woni Mali koo, ko ko reɓoyta e leyɗe catiiɗe ɗum ɗee. Seede mum, ko faayre mawnde heɓtiinde yimɓe hoɗɓe e saraaji ɗo warngo ngoo waɗi ɗoo.
Ahmeddu wul Abdallaahi noon yooɓtorii nduuɗoo jiiɓru wonndu e diiwaan hee, ko nafooje diwtuɗe mbaawka dowlaaji ɗii, so ƴettaama gooto fof bannge mum. Seteeji tarafikaaji taƴooji jirlotooɗi e nokku hee njeyaa ko e pelle jaajɗe, diwtuɗe Afrik. Ɗeen pelle ina njogii jawdi haa heewi, mbappitiindi bidseeji kisal leyɗe diiwaan men oo. Oon tarafik noon, ko tarafik dorog e njogitaaje e simme e ndiyam masiŋaaji (karbiraa) e dahngooji. E wiyde makko, so tawii kaa ngonka jaalɗii e nokku hee, ko sabu ŋakkeende ngardiigu moƴƴu. Ina jeyaa heen « ŋakkeende jeytoregol, njeenaari tuddinndi, e taƴondiral yimɓe ɓee, haa arti noon e sukaaɓe ɓee e laamuuji mum en, ɗo ɓe njiytaaki koye maɓɓe ». Caragol kuutorɗe kumpital bayɗe no internet e telefoŋ e satelitaaji kadi ɓeydi bone. E wiyde ooɗoo neɗɗo kumpitiiɗo « ngon-ɗen ko e yonta keso, kono kaɓtorto-ɗen caɗeele hannde ɗee ko peeje daɗaaɗe ».
Ko ɗum addani mo wagginde jahdingol denndingol doole “leyɗe goƴaaɗe ɗee kala, tugii Kapweer haa Mer Rouge (Geec boɗeejo)”. O teeŋtinii kadi kuutoragol laaɓtungol ngalu ngoodaangu nguu ngam haɓde e doole luulndiiɗe kisal diiwaan Saharaa-Saahal oo. O joofniri wiyde : “E tolno mo ngon-ɗen hannde oo, goodal leydi Mali ko ko joopaa. Ɗumɗoon noon so tabitii, leyɗe diiwaan oo goɗɗe ɗee ndaɗataa heen. Mali waawaa woorude no woorunoo adan nii, alaa e sago gartirgol kisal e leydi hee yarlitanee”.
Abdullaay Jagana (kassataya.com)
Fulo : Bookara Aamadu Bah


text:
Ñalnde aljumaa 25 abriil 2014, Fedde Ɓamtaare Pulaar e Muritani sosii catal to leegal Riyaad e tawtoreede Yiilirde Ngenndiire Fedde ndee, e gardagol hooreejo mum hono Aamadu Umar Jah. Catal ngal sosaa ko caggal nde terɗe duɗal Aamadu Hampaate Bah njokkondiri e Fedde ndee ñalnde 27 marse 2014, ngam yiɗde gollondirde e mum.
Arnoo jokkondirde e Fedde ndee ko kalfinaaɗo konngol duɗal ngal, hono Sammba Aan, wondude e Faarmata Jallo, tergal duɗal ngal, e dow kadi baggingol huunde e mawɓe duɗal ngal, haa arti noon e Abuu Soh, ganndiraaɗo “Khuuna” e Aamadu Mammadu Jallo…
Duɗal ngal ko ɓooyngal seeɗa (gila 2010), tee ko ɓuri teemedere almuudo ina jannga e maggal. Nde tawnoo ko ɗum woni darnde Fedde ndee, ɗum waɗaani caɗeele, sibu ko hono ɗum tan fedde ndee yiɗi. Ko ɗum tagi kadi geɗe ɗee leeltaani, ñalngu jaggaa, catal ngal sosaa.
FƁ